Императив-16. Ҳайкалларнинг қочиши\n(Муҳаммад Солиҳ аудиокитобининг давоми)\nАгар ҳайкалтарош узоқни кўра оладиган санъаткор бўлса, у яратган ҳайкаллар ҳам узоқ-узоқларга қараб туради. Бордию ҳайкалтарош ҳаракатчан, курашчан бўлса, у асарини ўзи севган таҳайюлда – ҳаракат жараёнида тасвирлайди.\n“Бўрон қуши ҳақида қўшиқ” муаллифи буюк Горький ҳайкали худди шундай ҳаракат қуюнида кўрсатилган.\nАгар ҳайкалдаги бу шиддат самимий бўлса, бизнинг кўзимизни алдамаган бўлса, Алексей Максимович бир куни ўзининг қироллик супасидан шарт тушади-да, чорраҳани кесиб ўтади ва телефон буткасига боради.\nБаҳайбат Горький бу катакка сиғармиди. У қўлини жаҳл билан силтаб, изига қайтади ва катта йўлга тушади, йўловчилар, ҳайдовчилар, ойнабанд дўкондаги сотувчилару сартарошхонадаги мижозларни ҳайратга солиб, тўғри Пушкиннинг ёнига келади!!!\nБир ерда туравериб чарчаган одамнинг ортиқча илтифотга унча хуши бўлмайди, шунинг учун ҳам Горький хаёлга чўмган Александр Сергеевичга имилламай қўл чўзади:\n– Танишайлик, пролетар ёзувчиси Горький!\nПушкин “пролетар”, “Горький” сўзларини унча тушунмаганиданми ёки ҳали ҳам хаёл сураётганиданми, бир зум паришон туради, кейин ҳаракатга келиб, тагкурсидан сакраб ерга тушади:\n– Танишганимдан ғоят хурсандман. Лекин, кечирасиз, айтинг-чи, мен ўзи қаердаман?\n– Бунинг аҳамияти йўқ, азизим Александр Сергеевич, – дейди Горький бир оз вазмин, бир оз асабий, – ҳар ҳолда, биз Русияда эмасмиз, аниқроқ айтганда, сиз мен турган мамлакатдасиз.\nБуюк Пушкин киноясимон ҳазилни тез тушунади ва шунга мос жумла тузади:\n– Биласизми, мен оқ қайинларни жуда соғиндим. Ҳозир бирдан соғиниб кетдим. Кетмаймизми, а?\nГорький фақат қайинларни эмас, азим дарё Волгани, Нижний Новгородни, қадрдони Владимир Ильични соғинганини тўкиб солмоқчи бўлади-ю, аммо реалистнинг вазминлиги бунга йўл қўймайди.\n– Мен боя Масковга қўнғироқ қилмоқчи эдим, бўлмади. Энди ўзимиз бир илож қилиб жўнашимиз керак. Фақат, азизим Александр Сергеевич, сиз атрофингизга қараб, жуда ҳайрон бўлаверманг, мен йўл-йўлакай тушунтириб бераман сизга. Ҳозир муҳими – Русияга жўнашимиз керак.\nҚарабсизки, бу икки сиймо эрталабки учоққа чипта олишади.\nИкковлон учоқда суҳбатлашиб борар экан, Алексей Максимович кутилмаганда ўрнидан туриб кетади:\n– Шўрим қурсин, Александр Сергеевич, таёғимни унутиб қолдирибман!..\n– Ҳечқиси йўқ, жаноб Горький, Масковдан хабар қилиб олдирамиз таёғингизни, – дейди буюк рус шоири.\nАлексей Максимович “жаноб” сўзининг ҳақорат эканини йўлдошига тушунтирмоқчи бўлади-ю, аммо унинг хаёлини севимли таёғи банд қилганидан, қўлларини ёзганча туриб қолади.\n– Азизим, хабар қиламиз, лекин қаерга хабар қиламиз – биз учган шаҳарнинг номини билмаймиз-ку…\nШундай қилиб, агар ҳайкаллардаги шиддат ёлғон бўлмаса, бизнинг кўзимизни алдамаган бўлса, улар ўзлари турган супадан бир куни, шубҳасиз, тушади ва хоҳлаган томонга равона бўлади.\nБиз – улуғ сиймоларнинг мухлислари – улар унутиб қолдирган машҳур таёқ учун янги музей очамиз». 1979 йил, Москва.\nАгар Нурали Қобул бу аллегорияни эълон қилсайди, «Ўзбекистонда диссидент адабиёти пайдо бўлди», деб ёзган бўларди Ғарб матбуоти. Аммо ёзмади.Чунки Нурали Қобул бу матнни чоп эттира олмади. Ҳатто уни ўқиб кўриб, чоп қилиш учун уриниб ҳам кўрмади, чамамда.\nЧунки матннинг очиқча антирус эканлигига биз «тупой» деб билган ўзбек цензурасининг ҳам ақли етарди. Унинг ақли етишига Нуралининг ҳам ақли етарди.\nМен Тошкентга келганимда сўрадим, Нурали матнни бостиролмаганини қуруқ бир шаклда эътироф этишдан нарига ўтмади. Мен ҳам суришириб ўтирмадим. Зотан, матннинг босилишига инонмаган эдим.\n«Адашган ҳайкаллар» чиқмаганидан кейин бирор-бир матнни чиқариб мени мамнун этмак истарди.\nЖурнали ёзувчиларга саволлар шаклида бир сўровнома чиқарди. Саволларни Нуралининг ўзи тузган эди. Саволлар ўша пайтдаги матбуотда босилган суҳбатлардан фарқли, оригинал бўлиши учун ғайрат қилингани кўриниб турарди:\n60-йиллар рус шоирларидан келган пафосли ўқиш бизнинг «авлод»га ҳам юққан эди. Балки тўғридан рус шоирлари бўлмаса ҳам, Абдулла Орипов воситасида юққан бўлиши мумкин, ким билади.\n“Совет Ўзбекистони санъати” журналининг саволлари:\n1. Ҳаётда ўзингиз йўл қўйган бирор хато Сизга сабоқ бўлганми? Шу ҳақда сўзлаб бероласизми?\n2. Ўзингизни кечиролмаган дақиқалар бўлганми?\n3. Бировлар сизни алдаганда, хаёлингизда нималар кечади?\n4. Ҳақиқат ҳақида тасаввурларингиз?\n5. 2000 йилда дунёни қандай тасаввур этасиз?\nСаволларга Муҳаммад Солиҳнинг жавоблари:\n1. Албатта, умр тўғри ишларгина эмас, хатолар силсиласидан ҳам иборатдир. Мен катта хатолар қилдим, деб мақтанолмайман.\nҲаётда сабоқ олишга арзирли бирор хато қилган бўлсам, бу хатодан жуда нари борса, менинг болаларим хулоса чиқариши мумкин. Мен, ўз навбатимда, бошқаларнинг хатосидан, мумкин қадар “чиройли”роқ хатолардан ўрнак оламан.\n2. Ўзимни кечирган дақиқалар кўп бўлган. Акс ҳолда Сиз билан суҳбатлашишдан, бу саволларга жавоб бериш имконидан аллақачон маҳрум бўлган бўлардим.\nҚийнамаса виждон азоби.\nЕр бўлмаса, осмонда бордир\nҲаммасининг аниқ ҳисоби.\nАгар виждон қийнамас экан,\nСабаби бор бунинг ҳам демак;\nАвлиёсан, сен, сен бир авлиё\nЁ қорни тўқ, шодмон кўрнамак…\nБу шеър ўзимни кечирмасликка яқин бир кайфиятда ёзилган бўлиши мумкин.\n3. Бировлар алдаганида хаёлимда нима кечишини деярли эслолмайман. Ўзим алдаган дақиқалар ёдимда равшан гавдаланади, алдаётиб, нимага суяниб турганимни ёки қўлимда нима борлиги, чекаётган эдимми, тамакини ўчираётган эдимми – ҳаммасини эслайман, яъни биринчи саволга қарама-қарши ўлароқ, ўз хатоларимдан эмас, ўз алдоғимдан сабоқ олишга ҳаракат қиламан.\nМенимча, ўз ёлғонига шафқатсиз бўлган одамни бошқаларнинг ёлғони чўчитолмайди. Бу борада менинг идеалим бор: “Урилиб-сурилиб, қийналиб-қимтаниб ўсган бир одам, одамзот қодир бўлган барча ёмонликларга дуч келган, жуда кўп алданган, аммо ҳамон мағрур одам, яъни жоҳил бўлиб қолиш учун барча “сабаблари” бўлатуриб, ҳамон жоҳилликдан йироқ инсон – буюкдир”.\n4. Мен ноумид эмасман. Аммо юксак тушунчалар ҳақида гапираётган кишининг қиёфасидаги зўрма-зўраки жиддийлик менга доим эриш туюлган. Шу хавфдан қутулиш учун бу саволга иложи борича қисқа жавоб бериш керак деб ўйлайман:\nЁлғон – яшаш усулларидан биридир. Макр – яшамоқнинг яна бир йўли. Ҳийла ҳам шунақа.\nДемак, тўғри сўзни айтмоқ ҳам\nЯшаш усулига кирар, шубҳасиз.\n5. Карл Маркс капиталистик жамиятнинг касалликларини очиб берди, кутубхонада икки йил ўтириб, “капитализмни гўрга тиқди”. Кейин “гўрда туғилган гўрўғли”лардан бири бўлмиш Зигмунд Фрейд ўша жамиятнинг бир одамини олиб, унинг ички дунёсини ўргана бошлади…\nМенимча, жамият ва шахс ҳақидаги таълимот 2000 йилга бориб янада ривожланади: космос билан бир қаторда одам ўзини ҳам ўрганишга қаттиқ киришади ва балки шунда 2500 йилни бемалол тасаввур қилиш мумкин”. (1980)\nБу матн редакцияда узоқ ётди. Бир йилга яқин чамамда. Лекин чиқди.\nНурали Қобул бу сафар сўзини тутди.\ndata-title="Императив-16. Ҳайкалларнинг қочиши" data-description="
(Муҳаммад Солиҳ аудиокитобининг давоми)

Агар ҳайкалтарош узоқни кўра оладиган санъаткор бўлса, у яратган ҳайкаллар ..." data-image="https://eltuz.com/wp-content/uploads/2021/03/rasm4298157.jpg" data-url="https://eltuz.com/sas/217224/" data-services="facebook,odnoklassniki,twitter,telegram" data-counter="ig">\n16 январ 2017\nМирзиёевнинг тадбиркорлик ривожи ҳақидаги оташин сўзларига қарамай Ўзбекистонда кичик бизнес назорат идоралари босими остида танг аҳволда қолмоқда. Шавкат Мирзиёевнинг ...\nАнвар қори сунъий кома ҳолатидан уйғонди\nДиний идорага яқин бир манбанинг «Элтуз» нашрига билдиришича, 60 яшар Анвар қори Турсунов 1 май куни сунъий кома ҳолатидан ...\nРоссияни нималар кутяпти?\nТаниқли америкалик рус иқтисодчисининг башоратлари.Тез орада россияликлар кундалик эҳтиёж моллар танқислигига рўбарў бўла бошлашади.Россия иқтисодиёти жаҳон савдосига қаттиқ мослашган. ...\nКимнинг дўсти бўласан?\nРоссия миллионлаб ўзбек муҳожирларининг иккинчи уйига айланди. Улар йиллар давомида шу мамлакатда ишлашмоқда ва яшашмоқда. Ижтимоий тармоқдаги баҳсларга кўз ...


Бош саҳифа Жаҳон насри онлайн антологияси Антуан де Сент-Экзюпери (1900-1944; Франция)\nРубрика: Антуан де Сент-Экзюпери (1900-1944; Франция)\nАнтуан 1900 йилда Франциянинг Лион шаҳрида, қадимий аристократ оиласида дунёга келган. У ёшлик чоғларида жуда шўх, ўта қизиқувчан бўлиб, ўчоқдаги ёниб турган оловга қараб соатлаб хаёл суришни севган. Тонио (ота-онаси уни шундай аташган) 10 ёшида Ман шаҳрида коллежда, кейин Швейцарияда ва Парижда ўқиган. 12 ёшида машҳур француз учувчисининг самолётида осмонга чиқиб, учувчи бўлишни орзу қилади.\n1919 йилда Антуан Париждаги Санъат мактабининг архитектура бўлимига ўқишга кириб, икки йилдан сўнг, 1921 йилда армия сафига чақирилади (бу вақтда биринчи жаҳон уруши бормоқда эди). 1926 йилда Антуан де Сент-Экзюпери «Латекаер» авиакомпаниясига ишга қабул қилинади. У иккинчи жаҳон уруши йилларида 1944 йил 31 июнда базага қайтиб келмайди.\nУнинг қачон ва қаерда ҳалок бўлганлиги сўнгги кунларгача сир бўлиб келди. 2004 йилнинг баҳорида Атлантика океанининг Испания қирғоқларига яқин жойда «Лайтинг — 38»нинг айрим парчалари топилди. Демак, самолёт Сардиниядаги ҳарбий ҳаво базасига қайтишда уриб туширилган ёки ҳалокатга учраган экан.\nУчувчи ёзувчидан «Жанубий почтачи» (1928), «Кичкина шаҳзода» (1942), «Тунги учиш» (1931), «Башар сайёраси» (1939), «Ҳарбий учувчи» (1942) ва тугалланмай қолган «Қалъа» каби асарлар қолган.\nАнтуан де Cент-Экзюпери. Кичкина шаҳзода (қисса)\nРукнларАнтуан де Сент-Экзюпери (1900-1944; Франция)\nАнтуан де Сент-Экзюпери. Истеҳком\nМен тарбиячиларни ҳузуримга чақириб, уларга қарата дедим:— Сизларнинг вазифангиз мурғак қалблардаги инсонни поймол этиб, фақатгина ўз инида яшашга мослашган қумурсқаларга айлантириш эмас. Чунки инсон мияси маълумотлар билан қай даражада тўлдирилгани мен учун муҳим эмас. Энг муҳими — инсоннинг инсон бўлиши. давоми…


Эртага Ўзбекистоннинг айрим ҳудудларида ёғингарчилик кузатилиши мумкин - EFFECT.UZ\nЭртага Ўзбекистоннинг айрим ҳудудларида ёғингарчилик кузатилиши мумкин\n. 14:50 | 05.05.2021\nСиноптиклар 6 май куни учун Ўзбекистон ҳудудларида қайд этилиши мумкин бўлган об-ҳаво маъпумотини маълум қилди.\nТошкент шаҳрида ҳаво ўзгариб туради, куннинг иккинчи ярмида ёмғир ёғади, момақалдироқ бўлиши мумкин. Шамол ғарбдан 7-12 метр/секунд тезликда эсади. Ҳарорат кечаси 15-17 даража, кундузи 25-27 даража бўлади.\nҚорақалпоғистон, Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 19-24 даража, кундузи 28-33 даража бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 17-22 даража, кундузи 27-32 даража бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 14-19 даража, кундузи 23-28 даража бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 19-24 даража, кундузи 25-30 даража бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучаяди, баъзида эса 23-25 метр/секундгача кучайиши мумкин. Ҳарорат кечаси 14-19 даража, кундузи 25-30 даража бўлади.\nРеспубликанинг тоғли ҳудудларида ҳаво ўзгариб туради, ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 7-12 даража, кундузи 14-19 даража бўлади.


Ташаббус Россиядан чиққан кўринади - 25 Ноября 2008 - Ҳимоячи\nЯкшанба, 26.09.2021, 12:50\nГлавная » 2008 » Ноябр » 25 » Ташаббус Россиядан чиққан кўринади\nТашаббус Россиядан чиққан кўринади\nРоссиянинг Улан-Удэ шаҳрида ҳибсга олинган имом Бахтиёр Умаров Ўзбекистонга экстрадиция қилиниши ва қатор оғир жиноятларда айбдор топилиши мумкин.\nМосквадаги “Фуқаровий кўмак” қўмитаси раҳбари Елена Рябининанинг Озодлик радиосига айтишича, Улан-Удэ шаҳридаги мусулмонлар жамоати раҳбари, имом-хатиб Бахтиёр Умаров Ўзбекистон томонининг илтимоси билан 15 ноябр куни Россия хавфсизлик хизмати ходимлари томонидан қамоққа олинган.\nБахтиёр Умаровга Ўзбекистон конституциявий тузумига тажовуз қилиш, диний ташкилотлар тузиш, уларда қатнашиш каби анъанавий айблар қўйилган.\nАндижон вилоятининг Қорасув шаҳридан бўлган Бахтиёр Умаров 2002 йилдан буён Улан-Удэ шаҳрида яшайди.\nЎтган олти йил давомида маҳаллий мусулмонлар орасида у эътибор топиб, мусулмон жамоатининг имом-хатиби этиб сайланди. Шу йилнинг 11 июлида эса, Ўзбекистон фуқаролигидан воз кечиб, Россия фуқаролигини қабул қилди.\n“Мемориал” ташкилоти фаоли Баҳром Ҳамроев Бахтиёр Умаровнинг қамоққа олинишини Россия хавфсизлик хизматларининг навбатдаги фитнаси сифатида баҳолайди:\nРоссия хавфсизлик хизматининг илтимосига биноан Ўзбекистон томони унга нисбатан қидирув эълон қилган. Аслида¸ бу киши Ўзбекистонда ҳеч қачон қидирувда бўлмаган. Мен буни Россия хавфсизлик хизмати қилаëтган фитна, деб ўйлайман. Чунки у киши ҳозиргача Россия ëки Ўзбекистон ҳукуматига хавф соладиган бирор-бир хатти-ҳаракат қилмаган ëки қанақадир сиëсий чақириқлар амалга оширмаган, - дейди Баҳром Ҳамроев.\n“Фуқаровий кўмак” ташкилоти раҳбари Елена Рябинина ҳам Бахтиёр Умаровнинг қамоққа олиниши Россия Федерал хавфсизлик хизматининг ташаббуси бўлиши мумкинлигини истисно қилмайди:\nБиринчидан, Бахтиёр Умаровга 11 июлда берилган Россия паспорти сентябр ойида олиб қўйилди. Гўёки бу паспорт ФСБ рухсатисиз берилган экан. Бундай бўлиши мумкин эмас. Иккинчидан, Бахтиёр Умаров 2005 йил май ойининг охирида Андижон вилояти ИИБдан судланмаганлиги, жиноий жавобгарликка тортилмаганлиги, умуман тоза одам экани ҳақида маълумотнома тақдим этган.\nЭнди ўйлаб кўринг, 2005 йил Андижон воқеалари 13 майда бўлган эди. Лекин у маълумотномани ойнинг охирида олган. Бундай оғир кунларда, ҳар бир одам Андижонда “террорчи” деб гумонланиб турган бир пайтда, унга бундай маълумотномани ким ҳам берарди? – дея савол ташлайди Елена Рябинина.\nИнсон ҳуқуқи фаоли Баҳром Ҳамроев эса унинг қамоққа олинишига оид яна бир тахмин келтиради:\n- Бу кишининг ҳибсга олинишининг сабаблари бор. Саид деган одам Чеченистонга жиҳодга борганидан кейин Бурятиядаги мусулмонларга Россия хавфсизлик хизмати тарафидан босим бошланди, - дейди Баҳром Ҳамроев.\nЕлена Рябинина тахминича эса, Бахтиёр Умаровнинг ҳибсга олинишига унинг имом-хатиб сифатида обрўси ошиб бораётгани ва Улан-Удэ шаҳридаги биринчи масжид қурилишига бош-қош бўлаётгани ҳам сабаб бўлиши мумкин. Бу одамнинг ҳатти- ҳаракатлари шунчаки Россия хавфсизлик хизматларига ёқмай қолган ва шунинг учун ҳам улар ўзбек касбдошларидан бу одамга қидирув эълон қилишларини сўраган бўлиши мумкин.\n- Ўзбек томони эса бундай имоларга маҳтал бўлиб туради ва “жон” деб яна бир ўзбекистонликни қайтариб олиб келиш ва қамоққа ташлашга доим тайёр. Россия ва Ўзбекистон хавфсизлик кучлари ўз мақсадларини амалга ошириш учун ҳеч нарсадан қайтмайди, - деди Елена Рябинина.\nҲозирда Бахтиёр Умаров Улан-Удэ шаҳар тергов ҳибсхонасида сақланмоқда. Елена Рябининанинг айтишича, ҳуқуқни ҳимоя қилувчи ташкилотлар унинг Ўзбекистонга экстрадиция қилиб юборилишидан ташвиш билдирмоқдалар.\n- Ҳозирча биз уни сақлаб қолиш учун барча имкониятларни ишга солмоқдамиз. Агар бу имкониятлар иш бермаса¸ биз Страссбургдаги Европа Иттифоқи судига мурожаат қиламиз, - дейди инсон ҳуқуқи фаоли


Наманган вилояти вакиллари 2016 йилда 790 млн долларлик мева-сабзавот маҳсулотлари экспорт қилишди\n09:56 / 31.10.2016\nНаманган вилояти вакиллари 2016 йилда 790 млн долларлик мева-сабзавот маҳсулотлари экспорт қилишди. Бу ҳақда ЎзА ахборот агентлиги хабар бермоқда.\nМаълумотларга кўра, Наманган вилояти вакиллари 2016 йил ёзда Тошкентда ўтган Халқаро мева-сабзавот ярмаркаси доирасида 70 дан кўпроқ турдаги маҳсулотларни экспорт қилиш бўйича шартномалар имзолашган. Ўнлаб хорижий ҳамкорлар билан 189 млн долларлик шартномалар тузилган.\nВилоятда 463 мингта деҳқон ва 7560 та фермер хўжаликлари фаолият юритади. 225 минг гектардан кўпроқ майдонда мева ва сабзавот етиштирилади, 1,371 млн тонна миқдорида қишлоқ хўжалиги маҳсулотлари ҳосили олиш, ундан 368,8 минг тоннасини экспортга жўнатиш режалаштирилган.\nЙил бошидан 124 та экспорт шартномаси бўйича хорижий истеъмолчиларга 790 млн долларлик маҳсулот етказиб берилган.\nНаманган экспорт мева-сабзавот


Бутун дунё CОВИД-19 пандемияси билан курашаётган бир пайтда, Марказий Осиё, Яқин Шарқ ва Африка мамлакатлари яна бир офат – чигиртка “ёмғири”га дуч келди. Бир давлат ҳудудидан бошқа қўшни давлатларга чигиртка тўдасининг тезкор равишда кўчиб ўтиши миллионлаб инсонларнинг даромад манбаи ва ва озиқ-овқат хавфсизлигига таҳдид солмоқда. Коронасирус пандемияси даврида чигирткаларнинг ёпирилиши ушбу мамлакатлардаги миллионлаб одамлар учун иккинчи зарбадир.\n– Саҳро чигирткаси (Schistocerca gregaria Forssk., 1775) ер юзида энг кўп зарар етказадиган 12 турдан бири бўлиб, унинг тарқалиш ареали Шимолий ва Марказий Африка ҳамда Жануби Ғарбий Осиё мамлакатлари ҳудудларини эгаллайди. Илмий маълумотларга кўра, саҳро чигирткаси йил давомида икки муддатда ялпи кўпайиши мумкин. Унинг ривожланиши бизнинг ҳудудда тарқалган зарарли чигирткалардан фарқли равишда тиним даврига эга эмас. Шунинг учун ҳам у баҳорги кўпайиш даврида Шимолий Aфрикани (Марокаш, Жазоир, Тунис, Ливия ва Миср), Сомали ярим оролининг кўп қисмини, Кения ва Танзанияни, Қизил денгиз соҳилларини, Aрабистоннинг шимолий ярмини ва Эроннинг жанубини қамраб олади. Бу ҳудудларда саҳро чигирткасининг кўпайиши қишки ёмғирлар мавсуми билан боғлиқ. Чўл чигирткаларининг ёзги кўпайиш даврида эса унинг ривожланиш зонаси Сенегалдан Ғарбий Aфрика бўйлаб, Саҳрои кабирнинг жанубий чеккасидан Судан ва Хабашистонга қадар, Жанубий Aрабистон, Ғарбий Покистон ва Шимоли-ғарбий Ҳиндистонгача чўзилади. У асосий яшаш жойларида оммавий кўпайган йиллари Эрон ва Aфғонистонга тарқалади ва у ердан баъзан Марказий Осиё ҳудудига ҳам учиб келади.\nБу турдаги чигирткаларнинг энг кенг тарқалиши 1929 йилда кузатилган бўлган бўлиб, бу даврда у 1,5 млн гектардан кўпроқ майдонда тарқалган ва қишлоқ хўжалигига катта зарар етказган. 1940–1944 ва 1957–1959 йилларда чигиртканинг бизгача тарқалиши хавфи ҳам мавжуд бўлган. Саҳро чигирткасининг бир неча галаси Шимолий Афғонистонгача ва Туркманистон чегараларигача учиб келган. Унинг кейинги оммавий кўпайиши 1962 йилда содир бўлди. Ҳашоратнинг тухумлари диапаузасиз, яъни тиним даврисиз ривожланганлиги сабабли, унинг учиб келган имаголари тухум қўйгандан 35-40 кун ўтгач, тухумдан чиқиши май ойининг ўрталарида, июнь ойида қанот чиқариши кузатилган. Саҳро чигирткасининг 2018 – 2020 йилларда ҳам ялпи кўпайиши кузатилмоқда. Бу даврда чигиртка, бир қатор Африка давлатлари худудида ва Осиёнинг айрим жумладан, Покистон, Ҳиндистон, Саудия Арабистони, Йемен, ва шу каби мамлакатлар худудида тарқалиб зарар келтирмоқда. Айрим йилларда Африкадан учган саҳро чигирткаси шамол ёрдамида Лотин Америка, ҳатто Буюк Британия оролларигача учиб ўтганлиги маълум.


Мунажжимлар башорати: 16 август куни юлдузлар сизга нималарни ваъда қилмоқда?.. - Zamin.uz\nМунажжимлар башорати: 16 август куни юлдузлар сизга нималарни ваъда қилмоқда?..\nБугун кайфият ҳам, саломатлик ҳам жуда тобида бўлади иншооллох. Шубҳасиз, бу кечқурунга бориб ўз мевасини беради. Асосийси, меҳнат қилишда ўзингизга бўлган ишончни йўқотманг. Молиявий масалада баъзи тўсиқ ва муаммоларга дуч келишингиз мумкин. Бироқ буларни бартараф этишнинг уддасидан чиқасиз. Оилали бўлсангиз, фарзандлар тарбияси ва рўзғор кемтикларини тўлдириш билан жиддий шуғулланмасангиз бўлмайди.\nБир нуқтага тикилиб улкан орзулар уммонида сузиш сизга ҳеч нарса бермайди. Аксинча кунингиз ижобий натижаларсиз ва мазмунсиз ўтиши тайин. Табиатан камгаплигингиз баъзилар билан орангизда юзага келиши мумкин бўлган жанжалларга барҳам беради. Сиз уларни четлаб ўта оласиз. Хизмат сафарига чиқиш ва тадбиркорлар учун фойдали шартномалар тузиш бугун муваффақиятли кечади. Саломатлигингиздан ҳам шикоятингиз бўлмайди. Аммо кечқурун сизни оммавий тадбирга таклиф этишмоқчи. Борманг. Саломатлигингизга путур етади.\n16 август куннинг биринчи ярмидаёқ даромадингиз кўпаяди. Шунинг учун ҳар қандай кўринишдаги харидларни ўйланмасдан амалга ошираверсангиз бўлади. Профессионал ишингизда янги ҳамкорлар топиш бугун омадли кечади. Шахсий ҳаётда бироз танаффус қилинг. Жуфтингиз билан бир-бирингиздан чарчагансиз. Танаффус янги муносабатларга йўл очиб беради. Кечқурун албатта тоза ҳавода сайр қилинг.\nБугунги кунингиз ажойиб янгиликлар ва ёрқин ҳодисаларга бой бўлади иншоллоҳ. Организмингиз жисмоний зўриқишлардан жуда чарчаган кўринади. Маълум муддат нафас ростланг. Оила қурмаганлар ёлғизликдан хаёлан нолимасдан ҳаракат қилишлари лозим. Бугунги ҳаракатингиз албатта ўзини оқлайди. Қалбингиз эгасини топасиз. Оилалиларни эса кечқурун кутилмаган совғалар ҳамда қариндошларнинг меҳмонга келиши кутади.\nЖуфтингизнинг кўнглига озор берманг. Рашк қилаверманг, бу муҳаббат ва бахт кушандасидир. Молиявий аҳволингиз ёмон бўлса, сира ташвиш тортманг. Кун давомида ё яқин таниш, ё узоқроқ бадавлат қариндош сизга мўмайгина пул тутқазади. Кўрмагандек бўлиб кетасиз. Бугун жароҳат олишингиз хавфи бор. Шундай экан, уйдан узоққа кетиб қолманг. Йўлларда автомобиллардан ўзингизни эҳтиёт қилинг. Саломатлигингизни асранг, дуч келган таомни истеъмол қилишдан тийилинг.\nАқлий меҳнат кишилари ва тижоратчиларнинг куни туғади. Айниқса ақлий меҳнат кишилари бажарган иш раҳбариятга маъқул тушиб, катта миқдордаги мукофотга эга бўлишади. Ижодкорлар бугун танаффус қилиб олишлари керак бўлади. Бу келгусида янги ғоялар ўйлаб топишингизга ёрдам беради. Шахсий ҳаётингизда кичик кўнгилсизликлар юзага келиши кутилади. Тайёр туринг. Сурункали хасталикка чалинганлар саломатликларини асраб-авайлашлари тавсия этилади.\n16 август куни зудлик билан қўшимча даромад келтирувчи иш топишингизга тўғри келади. Бу масалада таниш-билиш ва дўстларга мурожаат этишингиз мумкин. Реклама билан шуғулланувчилар бугун кўз кўриб қулоқ эшитмаган муваффақиятларни қўлга киритишлари кутилади. Жанжал ва баҳсли вазиятларга фақат ҳазил-мутойиба ёрдамида барҳам бера оласиз. Кечқурун таом истеъмолида эҳтиёт бўлинг.\nБугун илгари ҳал этилмай қолган муаммоларга барҳам беришингиз зарур. Агар қўшимча билим олишдан қочмасангиз, яқин келажакда юқори лавозимлардан бирини эгаллашингиз мумкин. Тадбиркорлар фойдали шартномалар имзолаш ҳолатларини бошдан кечиришади. Муҳаббатда ҳали танаффусларга тайёр эмассиз. Шундай экан, оғир карвон каби аста-секинлик билан бўлса-да, олдинга интилаверинг. Ўзингизни эҳтиёт қилинг.\n16 августда тадбиркорларни янгидан-янги лойиҳалар кутади. Аммо уларни ҳаётга тадбиқ этишда дўстлар ёрдамидан фойдаланмасангиз бўлмайди. Илож қанча, ёрдам қўлини чўзганларга кейинчалик дивиденд тўлашингизга тўғри келади. Бугунги кун сиз учун энг сердаромад кунга айланиши мумкин. Демак, ниҳоятда сергак турган ҳолда биронта ҳам имкониятни қўлдан бой берманг. Шахсий ҳаётда астойдил олдинга интилинг. Соғлиқни сақланг.\nЁ дўст, ё шунчаки танишлардан бири сизга мўмай даромад келтирувчи иш таклиф этишни мўлжаллаб қўйган. Дарҳол рози бўлинг. Жуфтингиз билан эрталаб келишмовчилик юзага келиш эҳтимоли бор. Куннинг иккинчи ярмида эса хизмат сафарига отланишингиз кутилади. Бу сафар сизга кўзланган даромадни ҳам ҳадя этади. Кечқурун вақтингизни оила даврасида ўтказганингиз маъқул. Ғийбатчилар ва ҳасадгўйлар билан иложи бўлса салом-алик ҳам қилманг. «Қозонга яқин юрсанг, қораси юқади», деб бекорга айтишмаган.\n16 август куни қандай ишга қўл урманг, атрофдагилар маслаҳатига албатта қулоқ тутинг. Қалбингиз бугун сизга маслаҳатгўйлик қила олмайди. Аёллар ва қизлар куннинг иккинчи ярмида гўзаллик салонига бориб келишса ҳам зиён қилмайди. Молиявий масалада муаммолар кўзга ташланмайди. Лекин тежамкорликка барибир эътибор қаратаверишингиз керак. Шахсий машинангиз бўлса, серқатнов йўлларда эҳтиёткорликни қўлдан берманг.\nЭрталабданоқ умумжамоа тарзида бажариладиган ишнинг асосий қисмини зиммангизга олинг. Шунда раҳбарлар қаршисида обрўйингиз яна бир поғона юқорига кўтарилади. Тижоратчиларнинг даромадлари ҳам бугун мўл бўлиши кутилади. Оилавий ҳаётда муаммо бўлмайди. Жуфтингиз ва сизнинг орангизда мавжуд қайноқ муҳаббат янада кучлироқ аланга олиши аниқ.\n22 июн куни юлдузлар Сизга нималарни ваъда қилмоқда?..\n21-06-2017, 21:33, Ҳаёт тарзи\n17-05-2017, 21:24, Ҳаёт тарзи\n2017 йил 16 май куни юлдузлар сизга нималарни ваъда қилмоқда?...\n15-05-2017, 20:53, Ҳаёт тарзи\n2017 йил 15 май куни юлдузлар сизга нималарни ваъда қилмоқда?...\n14-05-2017, 22:36, Ҳаёт тарзи\n2017 йил 10 май куни юлдузлар сизга нималарни ваъда қилмоқда?\n9-05-2017, 22:40, Ҳаёт тарзи


Тадбиркорлар ва ишбилармонлар ҳаракати – Ўзбекистон Либерал-демократик партиясидан Ўзбекистон Республикаси Президентлигига номзод Шавкат Мирзиёев 21 октябрь куни Жиззах вилояти сайловчилари билан учрашди.\nУчрашувни номзоднинг ишончли вакили Б.Узоқов очди.\nШавкат Мирзиёев сўзининг бошида халқимизни Ўзбек тили байрами куни билан муборакбод этди.\nПрезидентликка номзод фуқароларни ўзининг сайловолди дастури билан таништирди. Унда иқтисодиёт, тадбиркорлик, қишлоқ хўжалиги, таълим, тиббиёт, ҳудудлар равнақи, давлат бошқаруви, қонун устуворлиги, ташқи сиёсат, маданият соҳаларини ривожлантириш масалалари қамраб олинган.\nДастурда Жиззах вилоятини ижтимоий-иқтисодий ривожлантириш бўйича ҳам режалар белгиланган. Хусусан, келгуси беш йилда вилоятда жами 12 миллиард долларлик 4 мингдан зиёд катта, ўрта ва кичик инвестиция лойиҳаларини амалга ошириб, 120 мингта иш ўрни очиш мақсад қилинган.\nБунда, аввало, “Жиззахда ишлаб чиқаринг” ғояси асосида саноатни ривожлантиришга алоҳида эътибор қаратилиши таъкидланди.\nЖумладан, “Жиззах” эркин иқтисодий зонаси ҳудуди кенгайтирилиши ва 800 миллион долларлик 90 дан зиёд саноат лойиҳалари мўлжалланган. Кичик саноат зоналарини эса 23 тадан 40 тага етказиб, уларда 201 миллион долларлик 375 та лойиҳани амалга ошириш кўзда тутилган. Шаҳар ва туманларда машинасозлик, электротехника, энергетика, қурилиш материаллари, озиқ-овқат, тўқимачилик, чарм-пойабзал, фармацевтика тармоқларида кўплаб корхоналар ташкил этиш режалаштирилган.\nБундай ишлар натижасида келгуси 5 йилда вилоят экспорти ҳажмини 3 баробардан зиёд ошириб, йиллик 620 миллион долларга, шундан саноат маҳсулотлари экспортини 500 миллион долларга етказиш мумкинлиги айтилди.\nНомзод сўнгги йилларда вилоятда тадбиркорлик руҳи ошгани, бу соҳага имкониятларни кенгайтириш зарурлигини таъкидлади. Шу мақсадда 50 мингдан зиёд ёшлар тадбиркорликка, 28 минг нафари талаб юқори бўлган касб-ҳунарларга ўргатиш мўлжалланган.\nҚайд этилганидек, вилоят табиати ҳам ички, ҳам ташқи туризмни ривожлантириш учун қулай. Бу соҳада 300 миллион долларлик лойиҳалар амалга оширилиб, 25 минг иш ўринлари яратилади. Умуман, кичик бизнес ва хизматлар соҳасида, “маҳаллабай” ишлаш орқали, вилоятда 100 мингта янги иш ўринлари ташкил этилади.\nҚишлоқ хўжалиги соҳасига ҳам тўхталиб ўтилди. Шавкат Мирзиёев ердан олинадиган иқтисодий самарани кескин кўпайтириш – бу соҳадаги ислоҳотларнинг асосий мақсади бўлишини таъкидлади. Бунинг учун 100 минг гектар ерда замонавий агротехнология ва янги навларни жорий этиш орқали ҳосилдорлик пахтада ўртача 60 центнергача, ғаллада эса 90 центнергача олиб чиқилади. 42 та кластер ташкил қилиниб, 50 минг гектар майдонда токзор ва интенсив боғлар барпо этилади. 40 миллион доллар инвестиция ҳисобига, Бахмал ва Зоминда заъфарон плантациялари 2 минг гектарга етказилади. Зомин ва Зарбдор туманларида йирик чорвачилик комплекси ишга туширилади. Паррандачилик, балиқчилик бўйича ҳам кўплаб лойиҳалар режалаштирилган.\nНомзод жойларда турмуш шароитларини яхшилаш масалаларига алоҳида эътибор қаратди. Аҳолини уй-жой ва ичимлик суви билан таъминлаш, маҳаллаларни обод қилиш борасидаги режаларини баён этди.\nХусусан, “Обод қишлоқ” ва “Обод маҳалла” дастурлари доирасида 208 та қишлоқ ва маҳалла яхшиланади. 875 километр ичимлик суви, 5 минг километр электр тармоқлари, 3 минг километрдан зиёд автомобиль йўллари ва ички кўчалар қурилади. Келгуси беш йилда жами 18 минг хонадонли кўп қаватли уйлар барпо этилиб, эҳтиёжманд оилалар субсидиялар ажратилади.\nУмуман олганда, келгуси беш йилда Жиззах вилоятини иқтисодий ва ижтимоий ривожлантириш учун давлат ҳисобидан 45 триллион сўм йўналтириб, 230 мингга яқин иш ўрни яратиш режалаштирилган.\nАҳоли саломатлигини мустаҳкамлаш, таълим муассасаларининг қамрови ва сифатини ошириш, маданият ва спорт соҳаларини ривожлантиришга қаратилган режалар ҳам таништирилди.\nУчрашувда партия аъзолари, туман студияларидаги сайловчилар билан самимий мулоқот бўлди. Улар вилоятдаги ўзгаришларни қайд этиб, ўз фикр ва таклифларини билдирди. Шавкат Мирзиёев бу таклифларни қўллаб-қувватлаб, уларни амалга оширишга сўз берди.


Умакай постида навбатчилик қилганларга рағбатлантириш пуллари тўлаб берилдими?\nИжтимоий тармоқларда Чироқчи туманидаги Умакай постида навбатчилик қилган шифокорлар фаолиятига доир “Тиббиёт ходимлари: “Кечаю кундуз постда навбатчилик қилдик, лекин иш ҳақимиз тўлаб берилмади” сарлавҳали мурожаат эълон қилинган эди.\nВилоят соғлиқни сақлаш бошқармасидан маълум қилишларича, мурожаатда исм-фамилиялари кўрсатилган тиббиёт ходимлари Чироқчи тумани тиббиёт бирлашмаси бошлиғининг 2020 йил 28 мартдаги буйруғи билан навбатчиликка жалб этилган.\nАйтилишича, туман тиббиёт бирлашмасига қарашли Умакай тез тиббий ёрдам шохобчаси мудири вазифасини вақтинча бажарувчи Амир Рўзиев апрель, май, июнь ва июль ойлари 6 фоизлик қўшимча рағбатлантириш тўловлари учун табелларни ўз вақтида тақдим этмаган. Шунингдек, туман тиббиёт бирлашмаси бош ҳисобчиси Толмас Тошпўлатов эса мазкур тўловлар тўланишини назорат қилмаган.\nНатижада ўз хизмат вазифаларига совуққонлик билан қараганликлари учун А.Рўзиев ва Т.Тошпўлатовга туман тиббиёт бирлашмаси бошлиғининг тегишли буйруғига асосан ҳайфсан берилди.\nЭнг муҳими, ўрганиш якунига кўра, шу йилнинг 25 август куни Президентнинг 2020 йил 24 апрелдаги қарорига асосан Умакай постида навбатчилик қилган ходимлар – А.Рўзиев, Т.Файзуллаев, Ш.Алиев, Б.Маматов, Х.Мустафоев, А.Маманов, Э.Хўжановга жами 10 миллион 169 минг сўмлик рағбатлантириш тўловлари тўлаб берилган.


ОДАМ САВДОСИ ВА МАЖБУРИЙ МЕҲНАТ: МУАММО ВА ЕЧИМЛАР — Ishonch Gazetasi\nЎзбекистон касаба уюшмалари Федерациясида Одам савдосига ва мажбурий меҳнатга қарши курашиш миллий комиссиясининг видеоконференцалоқа мажлиси бўлиб ўтди. Унда комиссия аъзолари, тегишли вазирлик ва идоралар мутасаддилари иштирок этди. Мажлисни Олий Мажлис Сенати раиси, Одам савдосига ва мажбурий меҳнатга қарши курашиш миллий комиссияси раиси Танзила Норбоева бошқарди.\nМажлисда комиссиянинг ўтган йил давомида амалга оширган ишлари ва келгусидаги вазифалар муҳокама қилинди. Таъкидланишича, комиссиянинг 2019 йилда пахта йиғим-терими даврида ўтказган мониторингида Мудофаа, Ички ишлар ҳамда Фавқулодда вазиятлар вазирлиги хизматчилари ва ҳарбий таълим курсантлари пахта теримига мажбурий тарзда жалб этилгани аниқланган. Касаба уюшмалари Федерацияси ўтказган мониторингда 3895 нафар шахс пахта теримига мажбурий тарзда жалб қилингани аниқланган – шундан 700 нафарини ҳарбийлар ташкил қилади.\nМажбурий меҳнатга жалб этиш ҳолатларининг вақти-вақти билан кузатилиши жамиятимизда ҳуқуқий саводхонликни оширишни тақозо этади. Чунончи, бугунги кунда айрим маҳаллий ҳокимликлар, вазирлик ва идоралар ҳамда уларнинг қуйи тузилмалари раҳбарлари ходимларни ўз функционал вазифасига кирмайдиган ишларга жалб қилиши ҳам бунга жиддий ёндашиш зарурлигини кўрсатади.\nМажлисда бюджет ташкилотларида ишловчи ходимларни ободонлаштириш ишларига жалб этиш ҳолатлари кўп кузатилиши айтиб ўтилди.\n– Илгари ободонлаштириш ишларига давлат томонидан маблағ ажратилмас, дарахт экиш, дарахт оқлаш, кўчаларни тозалаш учун пул берилмас эди, – деди Одам савдосига ва мажбурий меҳнатга қарши курашиш миллий комиссияси раиси Танзила Норбоева. – Ҳозир бунинг учун жамоатчилик фонди ташкил этилган. Лекин барибир ўқитувчи, тиббиёт ёки бошқа ходимлар олиб чиқиляпти. Чунки ишсизларни бу ишга таклиф қилиш учун юриш, маҳалладан аниқлаш керак. Бу эса вақт ва меҳнатни талаб қилади, шундан қочиб, тайёр «хўп бўлади» дейдиган ходимларга кўча супуртиришга ўрганиб қолишган. Бундан мутлақо воз кечиш керак.\nБиз ҳозир қонунлар устуворлиги замонида яшаяпмиз. Пул берилмаётган бўлса ҳам майли эди, ҳозир давлат раҳбари пул беряпти, жамғарма доимий равишда давлат бюджети ҳисобидан молиялаштириляпти. Ҳозир маблағ, шароит нуқтаи назаридан муаммо йўқ, фақат ташкиллаштириш керак, холос.\nҚайд этилишича, ўтган йилда 220 нафар одам савдоси жабрдийдаларига Республика реабилитация марказида тиббий, психологик ва ҳуқуқий ёрдам кўрсатилиб, уларнинг 112 нафари ишга жойлаштирилган. Иш ҳақини вақтида ололмаётган меҳнат мигрантларининг қарийб 530 минг АҚШ доллари миқдоридаги иш ҳақлари ундириб берилган.\nШундай бўлса-да, одам савдоси билан боғлиқ жиноятларни аниқлаш ва тегишли тартибда жазолаш механизми самарали йўлга қўйилмагани ҳам айтиб ўтилди. Хусусан, 2019 йилда келиб тушган 710 та мурожаатдан атиги 94 таси бўйича жиноий иш очилган.\nКомиссиянинг берган маълумотига кўра, ўтган йилда одам савдоси билан боғлиқ жиноятлар 2018 йилга нисбатан камайган, лекин содир этилган бу жиноят орасида чақалоқ савдоси юқорилигича қолмоқда.\nШу боис, одам савдосига ва мажбурий меҳнатга қарши курашишга оид қонунчиликни такомиллаштириш, болалар меҳнати ва мажбурий меҳнатга йўл қўйганлик учун жавобгарлик чораларини кучайтириш мақсадида Маъмурий жавобгарлик тўғрисидаги ҳамда Жиноят кодексларига ўзгартиш ва қўшимчалар киритилди. Халқаро тажрибалар асосида «Одам савдосига қарши курашиш тўғрисида»ги Ўзбекистон Республикаси қонуни янги таҳрирда ишлаб чиқилди. ХМТ ва Халқаро миграция ташкилотининг 6 та Конвенция ҳамда протоколлари ратификация қилинди.\nМажлисда видеоконференцалоқа орқали ҳудудлардаги ҳолат бўйича ҳисоботлар тингланди. Муаммоли вазиятлар муҳокама қилиниб, барча маълумотларни очиқ ва ошкора тарзда оммавий ахборот воситалари билан ҳамкорликда маълум қилиб бориш зарурлиги таъкидланди.


Баракми, Ҳусайнми? « Ўзбекистон Халқ Ҳаракати\n07 November 2012 - 13:57\nМашҳур сўз устаси Михаил Жванецкий АҚШ га қилган биринчи саёҳатидан кейин “мени Американинг автомобил йўллари ва бу йўллардан оқиб кетаётган мингларча юк машиналари ҳайратга солди”, деганди. Ўтган йили Америкага борганимда бу ҳақиқатга гувоҳ бўлдим: Бу ерда автомобиль йўллари ҳақиқатан ҳам кенг ва серқатнов эди. Америкада умумий автотранспорт ва темир йўлларидан фойдаланишдан кўра шахсий автомобилга эга бўлиш кенг йўлга қўйилган экан. Деярли ҳар бир оилада 2 (эр хотиннинг ҳар бирининг) ва ундан кўпроқ шахсий машина бор. Бу мамлакатда автомобил ҳайдаш учун гувоҳнома олиш ҳам жуда осондир. Масалан, Норвегияда ҳайдовчилик гувоҳномасини олиш деярли универститет дипломини олиш каби қийин, жиддий ва қимматли ишдир. Энг камида уч тўрт минг доллар (йигирма мингга яқин Норвегия крони) пулни назарий ва амалий дарсларга сарфлаш лозим. Америкада эса кўпи билан 100 доллар сарфлаб гувоҳномага эга бўлиш мумкинлигини айтишди…\nАмерикада яшайдиганлар бу мамлакатнинг меҳнат мамлакати эканлигини яхши билишади. Яна ишламаган одам бу ерда ҳақиқатдан ҳам тишламайди. Масалан, Норвегияга келган чет элликлар айниқса, қочоқ мақомини қўлга киритган бўлса, 5 ва ҳатто ўн йилгача давлат қаромоғидан фойдаланиши мумкин. Қолаверса, Норвегияда иш топиш ҳам осон эмас. Аммо Америкда иш ва уй топиш унчалик ҳам қийин эмас, айниқса яхши маълумоти, бунинг устига уддабурон бўлган кишининг омади чопади бу давлатда..\nАҚШда иқтисодий имкониятларнинг катта бўлиши ҳозирги кунда мамлакатнинг дунёда йирик империя эканлиги учундир. АҚШ аҳолиси дунёнинг 5 фойизини ташкил қилишига қарамасдан, бу давлат дунё нефт маҳсулотларининг деярли ярмини ишлатади. Бу маънода американи дунё моддий имкониятлари истеъмол бозорининг “бобоси” ҳам дейиш мумкин. Давлатнинг йиллик бюджети 14 триллион долларни, йиллик ҳарбий ҳаражатлар эса ярим триллион доллардан кўпроқни ташкил қилади. Америка бундай “муваффақиятга” Ўрта Шарқ ўлкаларини бевосита бошқаргани ва Оврупо Иттифоқи билан яқин муносабатларни йўлга қўйиш билан киритгани маълумдир. Иккинчи жаҳон урушидан кейин амалга оширилган “Маршалл” плани американи анча семиртиргани ҳам маълум.\nҲақиқатан ҳам АҚШ семизлар ўлкасидир. Бу давлатда деярли 60 миллион кишининг “семизлик” касалига мубтало бўлганлиги тахмин қилинади. Барча оммавий транспорт воситаларида “семизлар” учун махсус жойлар ажратилган. Шунингдек, АҚШ дунёда бесоқолбозлик (гемосексуализм) бўйича ҳам чемпиондир…\nАҚШ нафақат моддий кучи билан дунёни бошқаришга уринмоқда. Дунё бошқарувига номигагина толиб бўлган БМТ ташкилоти ҳам АҚШ жойлашган. Ва табийки бу ташкилотда аввало АҚШ ва ҳамтовқоларининг (ғарб давлатларининг) айтганлари ўтади. АҚШ дунёни бошқариш учун дунёнинг турли бурчакларида юзларча ҳарбий базаларга ва ҳарбий кемаларга, шу жумладан уруш учоқларини таший оладиган кемаларга ҳам эга.\nАҚШ дунёда биринчи марта ядро қуролини ишга солиш (1945 йил Японияда) билан инсониятнинг “қора юзига” айланган давлат ҳамдир. Яқин тарихда Веътнам, Ироқ ва Афғонистонда уруш олиб бориб миллионча инсонларнинг қатлига сабаб бўлган давлат ҳам ушбу АҚШдир. Ироқдаги урушдан мақсад Саддам Ҳусайн режимини йиқитиб, унинг ўрнига шиалар бошқаларидан бир режимни ўрнатиш эди. АҚШни бу урушда ўз мақсадига етган дейиш мумкин. Аммо Афғонистондаги урушда АҚШ ўз мақсадига ета олмади. Ўн йилдан кўпроқ давом этган урушда юз мингларча афғон фуқаросини ўлдирган ва мингларча аскарларидан ажралган АҚШ Афғонистонда ўзи истаган режимни қура олмади. У Президент қилиб тайинлаган мунофиқ Қарзай ҳам 2014 йилда ўз хўжайинлари билан АҚШ йўлини тутиши бугунги кунга келиб маълум бўлиб қолди. (Ўз мамлакатига бостириб келганлар билан ҳамкорлик қилиш мунофиқликнинг энг жирканч кўринишидир. Иккинчи жаҳон урушида Гитлер босқинчилари билан ҳамкорлик қилган Норвегиянинг Бош Вазири хоин сифатида қатл қилинганди).\nАҚШга оид энг муҳим масалалардан бири бу давлатнинг умумий қарзи масаласидир. Яъни, америкадаги имкониятлар аслида йўқ имкониятлар устига қурилгандир. АҚШ қарз масаласини ҳал қилиш учун дунёда босқинчилик сиёсати олиб боришга мажбурдир. Аммо дунёнинг америкаликлар истайдими, йўқми, ўзгариб бораётгани ҳам бир ҳақиқат ҳисобланади. Бу ерда Хитойнинг “супердавлат” сифатида дунё майдонида тобора кучи ошиб бораётганини ва Ўрта Шарқнинг қийинчилик билан бўлсада, американинг назоратидан (контролидан) узоқлашаётганини айтишимиз мумкин. Шунингдек озодлик ва демократияни шиор қилиб олган АҚШнинг дунёнинг турли бурчакларида ўз халқларини қон йиғлатаётган диктаторлар билан “оғиз бурун” ўпишиши ҳам ҳеч кимга сир эмас. Худди Ўзбекистон диктатори Каримов билан апоқ чапоқ бўлгани каби.\n20 асрнинг 60 йилларигача АҚШ апартеид (ирқчи) мамлакат эди. Яъни, қора танли инсонлар бу ерда одам ўрнида кўрилмасди. Сўнгги 50 йилда америка бу айбдан қутулди. Масалан, Ислом дини бу муаммони бундан 14 аср ҳал қилганди. Бу муаммо ҳал қилингани боис бугун АҚШда оқ танлилилар қатори қора танлилар ҳам барча сиёсий, ҳуқуқий ва ижтимоий эркинликларга эга бўлдилар. Фақат капитализм даҳшати инсонлар терисининг рангига қарамасдан дунёнинг турли жойларида одамийликни орқа планга отгани ҳам бир ҳақиқатдир. Шунинг учун америкаликаларнинг асосий қисми худди бошқа ғарб давлатларида бўлгани каби худбинлик касалига мубтало бўлгандир.\nКеча АҚШда президентлик сайловлари бўлиб ўтди. Сайловда халқ президентни сайлагандай бўлиб кўринсада, аслида АҚШнинг “каттасини” штатлардаги “танланган сайловчилар” ҳал қилишди. Мен АҚШ сайлов тизимининг тафсилотларига тўхталмоқчи эмасман. Чунки масала бу сайловлардаги ўзига хос кўзбўямачиликда эмас, масала АҚШда ким Президент бўлишидан қатъий назар бу мамлакатнинг сиёсатида туб ўзгаришлар бўлмаслигидадир. Барак Ҳусайн Обама ва Митт Ромни орасида асосан фарқ йўқ. Нисбий фарқлар албатта бўлиши мумкин: Масалан, Обама сайловолди компаниясида давлатнинг ҳарбий ҳаражатларини қисқартиришни ва ўзи бошлаган соғлиқни сақлаш соҳасидаги ислоҳотларни давом эттиришни ваъда қилганди. Ромни эса ҳарбий ҳаражатларни ортиришни, соғлиқ соҳасидаги ислоҳотларни бекор қилишни айтганди. Бу ўзига хос сайловларда Обаманинг ютуғи унинг оддий америкаликларга яқинроқ бўлиши билан ҳам изоҳлаш мумкин. Ромни эса американинг катти бойидир, шунинг учун у ҳам ғалаба қила олмаган бўлиши мумкин.\nАҚШда Президент бўлиб сайланган киши иккинчи марта яна президенликка сайланишни режалаштиради. Шунинг учун ҳам Презиентликка сайланган сиёсатчи биринчи марта Президент бўлгандан кейин эҳтиёткорлик билан сиёсат олиб боради. Чунки Президентликнинг илк босқичидаги эҳтиётсизлик унинг иккинчи марта Президент бўлиб сайланишига тўсиқ бўлиши мумкин. Аммо Барак Обамани бу маънода жасур Президент дейиш ҳам мумкин. Масалан, ички сиёсатда соғлик соҳасида ислоҳот бошлаши, ҳарбий харажатларнинг қисқартирилиши, ташқи сиёсатда Ироқ ва Афғонистон урушига барҳар беришга уринишлар Обаманинг Президент сифатида отган жиддий қадамлари ҳисобланади. Шуниндек, Ислом дунёсидаги ўзгаришларга нисбатан лоқайд туриши ва ҳатто Мисрдаги ва Туркиядаги исломий илдизли ҳукуматлар билан муросавий сиёсат олиб боришини ҳам ўзига хос жасурлик, дейиш мумкин. Аслида АҚШнинг манфаатларига унчалик ҳам тўғри келмайдиган бундай сиёсат қандай изоҳланади? Буни Барак Обаманинг шахсий қарашлари билан ҳам, дунё иқтисодий бўҳронининг АҚШ иқтисодига ва дунёдаги кучига ниҳоятда катта таъсир қилгани билан изоҳлаш мумкин.\nАммо юқорида таъкидлаганимиздек, ким Президент бўлишидан қатъий назар АҚШнинг ички ва ташқи сиёсатида тубдан ўзгаришларни кутиб бўлмайди. Бошқа ҳақиқат эса, Хитойнинг дунёда кучини ортириб боришининг натижаларига ва Ўрта Шарқнинг қулликдан қутилишига алоқадардир…\nНамоз Нормўмин, 6 ноябрь 2012 йил.


Нодира Қодирова ўлдирилганми? - 30 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Сентябрь » 30 » Нодира Қодирова ўлдирилганми?\nТуркияда АКнинг депутати, собиқ ҳарбий генерал Ширин Уналнинг касал хотинига боқувчилик қилаётган Нодира Қодирова гўёки ўз-ўзини генералнинг тўппончасидан отиб ўлдирганмиш…\nБу асло ақлга сиғадиган гап эмас. Сабаблари шулардан иборат:\n1. Туркияда камида 90% одамнинг уйида рухсатли қурол бор (қолган 10% да рухсатсиз қурол бор). Қонунларга кўра, бу қуроллар ҳар ким ола биладиган очиқ жойда сақланиши мумкин эмас. Гап эски ҳарбий генерал ҳақида кетганида эса, унинг қуролни асло очиқда қолдирмаслигини ҳаммамиз биламиз. Яъни, Нодиранинг бу тўппончани қўлга киритиши имконсиз.\n2. Ҳаётида тўппончани фақат киноларда кўрган 23 ёшли қиз, уни ишлата олмайди. Чунки, аввал ўқдонни тақиш, кейин ўқни стволга жойлаш керак, сўнгра сақловчи(предохранител)ни очиш лозим. Буларни шўрлик қиз билиши мумкин эмас!\n3. 23 ёшидаги бир киши ўзини ўлдириши учун генералнинг тўппончасини пойлаши шарт эмас – оддий ошхона пичоғини юрагига санчиб қўя қоларди. Ўзини ўлдирмоқчи бўлган одам ҳар хил йўл топади, тўппонча шарт эмас.\nЮқоридагилардан келиб чиққан ҳолда, менинг тахминим қуйидагича:\n1. Версия: Бу генерал қизни зўрламоқчи бўлган (Нодира бу ҳақда бир кун аввал ўртоғига ёзган экан) ва қиз полицияга бораман деганида куч билан унинг қўлига тўппончани тутқизиб бармоғи устидан бармоқ билан босиб ўқ узган. Натижада экспертизада қуролдан қизнинг бармоқ изи чиқадиган қилган.\n2. Версия: Қизни яқин масофадан отган ва кейин қуролдаги бармоқ изларини тозалаб, уни ерда ёрган юртдошимизнинг қўлига тутқазган.\nВа отиб қўйганидан кейин, ишонарли чиқиши учун қизнинг акасига телефон қилиб, қуролини топа олмаётганини айтган (қизиқ, у соатда қуролини қидириш қаердан эсига келган). Телефон вақтида қизи бақириб-чақириб қайсидир жойни тақиллатиб турган. Сценарий бўйича, акаси бу гапларни кейин суриштирмада айтиб, уни қутқаришга хизмат қилиши керак эди…\nҲар турли ҳолатда ҳам, қотилликни генерал қилганлиги аниқ.\nЎзбекистон расмий доиралари бу ишнинг кетини қаттиқ текшириши, керак бўлса қабрни очиб қайта экспертиза қилиши лозим. Кейин эса, Туркиядан қотилни мамлакатимизга берилишини талаб қилиш лозим.\nУни мамлакатга олиб келиб очиқ суд қилиш ва отиб ўлдиришга ҳукм чиқариш керак.\nУмуман, аёлларга нисбатан зўрлик ишлатган ҳар қандай киши ўлим жазосига ҳукм этилиши керак.\nБу алббата бир блогернинг шахсий фикири холос!!!


Балиқчилик — сердаромад соҳа. Уни ривожлантириш орқали аҳоли даромадларини кўпайтириш, дастурхонини тўкин этиш мумкин. Тиббиётда ҳам витамин ва минералларга бой ушбу маҳсулотни йил давомида бир киши 6-8 килограмм истеъмол қилиш тавсия этилган. Демак, балиқ етиштириш, қайта ишлаш ва аҳоли ўртасида истеъмолини бир неча баравар кўпайтириш миллионлаб кишилар саломатлигини яхшилашга хизмат қилади.\nАйни пайтда вилоятимизда 200 дан ортиқ балиқчилик хўжаликлари фаолият кўрсатмоқда. 2016 йилда 7500 тоннага яқин балиқ овланиб, 2015 йилга нисбатан 1800 тоннага, 2011 йилга нисбатан эса 6000 тоннага ошган. Жорий йилда эса ҳозиргача жами 4 минг тоннадан ортиқ балиқ овлашга эришилди.\n— Очиғи, яқин-яқингача юртимизда балиқчилик тармоғи истиқболига шубҳа билан қарайдиганлар кўпчиликни ташкил этарди, — дейди вилоят давлат солиқ бошқармаси бўлим бошлиғи Нодир Жуманазаров. — Улар бу йўналишнинг харажати даромадидан кўпроқ, ташвишлари ҳам ўзига яраша эканини исботлашга уринишарди. Аммо мамлакатимизда соҳани ривожлантириш учун сув ресурслари мавжудлиги ва балиқчиликка қизиқаётган кўпгина тадбиркорларнинг фидойилиги боис, соҳада юксалиш бошланди. Президентимизнинг 2017 йил 1 майдаги "Балиқчилик тармоғини бошқариш тизимини такомиллаштириш чора-тадбирлари тўғрисида"ги қарори соҳада янгидан-янги имкониятлар яратмоқда десак, муболаға бўлмайди. Чунки ушбу ҳуқуқий ҳужжатга кўра, "Ўзбекбалиқсаноат" уюшмаси ташкил этилди. Жойларда балиқчилик тармоғи ташкилотлари ишларини мувофиқлаштирувчи 13 та ҳудудий "Балиқсаноат" масъулияти чекланган жамияти фаолияти йўлга қўйилди. Уларга 2023 йилнинг 1 январигача уруғ, балиқ чавоғи етиштириш, балиқ маҳсулотларини тайёрлаш ва қайта ишлашдан олинган даромадлари ягона солиқ тўловидан озод этиш бўйича имтиёзлар берилди. Вилоятимизда жорий йил учун балиқчилик бўйича 72 та лойиҳа таклифлари ишлаб чиқилди. Лойиҳалар ишга тушиши учун 1218 гектар табиий сув ҳавзаларидан ҳамда 231,2 гектар сунъий сув ҳавзаларидан ер майдонлари ажратилиши белгиланган. Уларни амалга оширишда жами 4752,2 миллион сўм зарур бўлиб, шундан 3427,2 миллион хўжаликларнинг ўз маблағлари, 1325,0 миллион сўм банк кредитлари ҳисобидан шакллантириш белгиланган. Улар ишга туширилиши натижасида 150 дан ортиқ янги иш ўринлари яратилиши режалаштирилган бўлиб, йиллик ишлаб чиқариш қуввати ўртача 320 тоннани ташкил этади.\nВилоят аҳолисининг ушбу парҳез таомга бўлган эҳтиёжини қондиришга Навбаҳор туманидаги "Сармишсой чашмаси" масъулияти чекланган жамияти ҳам муносиб ҳисса қўшиб келмоқда. Жамият раҳбари Fайрат Ражабов ўтган йили тижорат банкининг имтиёзли кредити эвазига "Қоражон" МФЙ, Кескантерак қишлоғидаги ташландиқ ва қаровсиз ётган ерларда 137 гектар майдонда сунъий ҳавза барпо этиб, ўн беш нафар ёшни ишга жалб қилди.\n— Тасарруфимиздаги 100 гектар сунъий ҳавзада 250 минг дона балиқ, 37 гектарига эса балиқ чавоқлари парвариш қилинмоқда, — дейди корхона раҳбари. — Хўжалигимизда боқилаётган сазан, оқ амур каби балиқ турларининг парҳезбоплиги туфайли бозори чаққон. Ҳовузларда қамиш ва бошқа кўплаб сув ўтлари тез ривожланади. Бундай шароитда балиқлар ҳам мазкур ўт билан озиқланади, ҳам ҳавзалардаги сувнинг тоза ва мўътадил сақланиши учун шароит яратади. Жорий мавсумда элимиз дастурхонига 100-120 тонна балиқ етказиб беришни мўлжалламоқдамиз. Келгусида балиқни қайта ишлашни ҳам йўлга қўймоқчимиз. Бу лойиҳа ишга тушиши билан яна 10 нафар қишлоқ ёшлари доимий иш билан таъминланади.\nЖамиятда меҳнат қилаётган ишчиларнинг асосий қисмини касб-ҳунар коллежларини битирган ёшлар ташкил этади. Уларнинг унумли ишлаши ва дам олиши учун барча шароит яратилган.\n— Балиқни кўпайтириш, турларига қараб озиқлантириш технологияларини ўргандик, — дейди Шерзод Чўлиев. — Аслида, балиқчилик ғоят сермашаққат, жисмоний меҳнат билан бирга, билим ва тажриба талаб қиладиган соҳа. Озгина эътиборсизлик оқибатида ҳам балиқлар нобуд бўлиши мумкин. Бунга йўл қўймаслик учун доимо ҳовуздаги сувни назорат қиламиз. Мен ҳам келажакда балиқчилик хўжалигини ташкил этмоқчиман.


00:03 / 11.07.2017\nХитойнинг Ҳангчжоу шаҳрида KFC брендининг ёғли фаст-фудлар ўрнига соғлом таомланишни таклиф этувчи K Pro умумий овқатланиш корхонаси очилди.\nБу ерда сизга асло лаганлаб қовурилган жўжа берилмайди.\nРестораннинг менюсидан дудланган лосослар, креветкалар, салат ва грилда пиширилган товуқли сэндвичлар ўрин олган.\nТўғри, овқатларнинг баъзилари соғлом таомланиш талабларига жавоб бермайди — масалан, картошка-фри ва юмшоқ музқаймоқ буюртма қилиш мумкин, KFCнинг анъанавий аччиқ қанотчаларининг ихлосмандларига у менюнинг газаклар бўлимига ўтказиб қўйилган.\n«Экофастфуд» тренди 2017 йилда ҳам кучайишда давом этди. Умумий овқатланиш бозори таҳлилчилари айнан соғлом таомланишни таклиф этувчи муассасалар пайдо бўлишини, шунингдек, фаолият кўрсатаётган кўпгина ресторанлар менюсининг анча соғлом кўриниш олишини кутишмоқда.


Германиялик юзлаб одамларни ўлдириб юборган маньяк иккинчи марта бир умрлик қамоқ жазосига ҳукм этилди… - 7 Июня 2019 - www.SheJoT.CoM\nГлавная » 2019 » Июнь » 7 » Германиялик юзлаб одамларни ўлдириб юборган маньяк иккинчи марта бир умрлик қамоқ жазосига ҳукм этилди…\nГерманиялик юзлаб одамларни ўлдириб юборган маньяк иккинчи марта бир умрлик қамоқ жазосига ҳукм этилди…\nУ Германиядаги касалхоналардан бирининг жонлантириш бўлимида медбрат бўлиб ишлаган Нильс Хегель бўлиб, касалхонадаги фаолияти давомида юзга яқин беморнинг бошига етган. Қандай қилиб дейсизми? Ҳамкасбларга ўзининг ўта профессионал реаниматорлигини кўрсатиб қўйиш учун оғир ётган беморларга ҳаёт учун хавфли дозада укол қилган. Кейин ўша беморни ўзи ҳаётга қайтариб олган. Бироқ ҳар доим ҳам омади юришавермаган. Шу иши учун касалхона аҳли унга «Рэмби қутқарувчи» дея лақаб қўйиб олган. Шундай қилиб, 2000-2005 йиллар оралиғида юзга яқин беморнинг умрига зомин бўлган.\nИлк бор 2008 йили унга нисбатан жиноий иш қўзғатишди. Медбрат 7 йилга қамалиб кетди. Иккинчи марта 2015 йили бир умрга озодликдан маҳрум этилди. Шундан кейин маньяк жами 95 нафар беморнинг ҳаётига нуқта қўйганини тўлиқ тан олди. Терговчилар унинг янги иқрорлари асосида ишни давом эттиришди. Худди ўша иш яқинда тугатилиб, Хегелни иккинчи бор бир умрга озодликдан маҳрум қилишди.\nТерговчиларнинг гапига кўра, бу маньяк икки юздан ортиқ беморни ўлдириб юборгани аниқ. Аммо уларнинг тенг ярмисини исботлашнинг имкони бўлмабди.


«Ҳиндистон – Марказий Осиё» саммитида Мирзиёев қандай ташаббусларни илгари сурди - Anhor\nAnhor Все посты «Ҳиндистон – Марказий Осиё» саммитида Мирзиёев қандай ташаббусларни илгари сурди\nЎзбекистон Президенти Шавкат Мирзиёев 27 январь куни видеоанжуман шаклида ўтган “Ҳиндистон – Марказий Осиё” биринчи саммитида иштирок этди.\nБиринчи устувор йўналиш сифатида таълим ва соғлиқни сақлаш соҳаларида фаол ҳамкорлик қилиш, Ҳиндистоннинг илғор тажрибаси, билим ва технологияларини жорий қилиш орқали инсон капиталини ривожлантириш белгилаб олинди. Бунга мисол тариқасида кейинги йилларда мамлакатимизда ҳиндистонлик ҳамкорлар билан биргаликда замонавий кўп тармоқли тиббиёт марказлари ташкил этилгани кўрсатиб ўтилди. Айни пайтда, Ҳиндистоннинг етакчи тиббий университетларининг Ўзбекистондаги филиаллари қошида бундай клиникалар тармоғи янада кенгайтирилади.\nПрезидент фармацевтик препаратлар ишлаб чиқариш бўйича инвестиция лойиҳаларини амалга ошириш, вакцинация тўғрисидаги сертификатларни ўзаро тан олишни жадаллаштириш, вирусолог врачлар тайёрлаш дастурларини бошлаш, анъанавий тиббиёт усулларини кенг жорий қилиш ташаббусларини билдирди. Уларни илгари суриш мақсадида ҳар йили қўшма Соғлиқни сақлаш форумини ўтказиб бориш таклиф қилинди.\nЎзбекистон етакчиси янги университетлар ва профессионал таълим марказларини очиш, илмий ва академик алмашинувларни йўлга қўйиш, инновацион ишланмалар ва стартапларни қўллаб-қувватлашга қаратилган “йўл харитаси”ни ишлаб чиқишни таклиф этди.\nПрезидент рақамли, молиявий ва блокчейн технологияларини ривожлантириш, киберхавфсизлик ва кадрлар тайёрлаш борасида, шу жумладан мавжуд платформалар негизида ҳамкорлик қилишнинг минтақавий дастурини қабул қилиш ташаббусини илгари сурди.\nЎзбекистон президенти минтақа мамлакатлари ўртасидаги транспорт алоқалари самарадорлигини ошириш ва замонавий инфратузилма яратиш масалаларининг устувор аҳамиятини қайд этди. “Қуруқ” портлар тармоғини ривожлантириш дастурини ишлаб чиқиш, юк ташишда чегирма ва имтиёзли тарифлар тақдим этиш, божхона тартиботларини соддалаштириш мақсадида транспорт вазирларининг кўп томонлама учрашувлари механизмини йўлга қўйиш таклифи қўллаб-қувватланди.\nМирзиёев музейлараро ҳамкорлик, кўргазма ва анжуманлар ташкил этиш, қўлёзма фондларини рақамлаштириш ва виртуал кутубхона яратиш, умумий тарихий-археологик меросни тадқиқ этишни назарда тутадиган қўшма чора-тадбирлар дастурини ишлаб чиқиш зарурлигини таъкидлади. Ҳиндистон билан дипломатик муносабатлар ўрнатилганининг 30 йиллиги муносабати билан минтақа мамлакатларида ҳинд маданияти ва киноси фестивалларини ўтказиш таклиф қилинди.\nДавлат раҳбари Афғонистонда сақланиб қолаётган мураккаб вазиятга алоҳида тўхталди. Ушбу мамлакатда барқарорлик ва хавфсизликни таъминлаш, гуманитар инқирознинг авж олишига йўл қўймаслик, йирик инфратузилма лойиҳаларини илгари суришга кўмаклашиш чораларини кўриш муҳим эканини таъкидлади.\nСаммит якунида Марказий Осиё давлатлари ва Ҳиндистон ўртасидаги дўстлик муносабатлари ва кўп қиррали шерикликни янада мустаҳкамлашнинг муҳим масалаларига доир умумий ёндашувлар баён қилинган Деҳли декларацияси қабул қилинди.\nЗоминдаги биринчи ультрамарафон қандай ўтди


12:36 14.05.2019 (Янгиланган 12:35 14.05.2019)\nЯнги ҳарбий режа Трампнинг миллий хавфсизлик бўйича маслаҳатчиси Жон Болтон бошчилигидаги "қирғийлар" босими остида қабул қилинган\nТОШКЕНТ, 14 май - Sputnik. Пентагон Эронга қарши туриш учун 120 минг ҳарбийларни юборишга тайёр, деб хабар қилмоқда дунё ОАВлари.\nАҚШ мудофаа вазири вазифасини бажараувчи Патрик Шанахан тақдим этган янгиланган ҳарбий режага кўра агар Эрон ядро қуролини ишлаб чиқаришни тезлаштирса ёки америка ҳарбийларига ҳужум қилса, АҚШ 120 минг нафар ҳарбий хизматчиларни Яқин Шарққа юбориши мумкин.\nБу ҳақда New York Times нашри янги режа билан таниш, миллий хавфсизлик учун масъул бир неча америка мансабдорларига таяниб хабар бермоқда.\nНашр ёзишича, Шанахан ушбу режани АҚШ президенти Дональд Трампнинг миллий хавфсизлик бўйича бош ёрдамчилари учрашувида, 9 май куни тақдим этган.\nЯнги режа Трампнинг миллий хавфсизлик бўйича маслаҳатчиси Жон Болтон бошчилигидаги "қирғийлар" босими остида қабул қилинган, деб қўшимча нашр.\nШу билан бирга, янгиланган режа Эронга қарши қуруқликда ўтадиган операцияни назарда тутмайди. Бунинг учун кўпроқ қўшин керак бўлар эди. Эслатиб ўтамиз, АҚШ илгарироқ Эрон томонидан таҳдидлар кескин ўсганини ва шу муносабат билан ушбу минтақага авиаташувчилар гуруҳи ва стратегик бомбардимон самолетларни юборган эди.


ТОКЗОРДАГИ ТУПРОҚҚА ИШЛОВ БЕРИШ | АгроОлам.Uz\nДомой Боғбончилик ТОКЗОРДАГИ ТУПРОҚҚА ИШЛОВ БЕРИШ\nТОКЗОРДАГИ ТУПРОҚҚА ИШЛОВ БЕРИШ\nТокнинг бир меъёрда ўсиши ва ҳосил бериши учун тупроқда баҳор, ёз ва кузда (сув-ҳаво режимини яхшилаш, бе-гона ўтларни йуқотиш ва токларни қишки совуқлардан ҳимоялаш учун)ишлов бериш зарур. Тупроққа кузда 25–30 см чуқурликда ишлов бериш баҳорга келиб тупроқда кўп миқ дорда нам тўпланишига, бегона ўтларнинг йўқолишига ёрдам беради.\nАгар токзорга кузда ишлов берилмаган бўлса, баҳорда токларни механизация усулида чала очиш билан бир вақтда ер ҳайдалади. Токлар очилгандан кейин қатор ораларидаги тупроқни текислаш учун культивация қилинади ёки борона-ланади. Ўсиш даври давомида тупроқда бегона ўтларни йуқотиш-да ва унда намни сақлаб туриш учун қатор оралари 10–12 см чуқурликда 3–4 маротаба культивация қилинади. Ҳар бир суғоришдан кейин ҳамда лалми токзорларда эса мўл ёққан ҳар бир ёмғирдан сўнг культивация қилиш керак.Баҳор, ёз давомида юмшоқ қатлам ҳосил қилиш ва бего-на ўтларни йуқотиш учун НЮ–18 плуги ўрнатилган мослама билан ток тупи атрофидаги тупроққа ишлов берилади.\nМеханизмларнинг кўп карра ўтиши ва суғориш натижа-сида ток қатор ораларининг тупроғи кучли зичланади, бу ток тупларининг ўсиши ва ҳосилдорлигига салбий таъсир этади.\nМПВ машиналарида ўғит солиш билан бир вақтда ҳар бир қатор орасида тупроқни уч из бўйлаб ҳар йили юмшатиш керак, чунки бу ҳолда ён юмшатгичлар тупроққа 35–40 см чуқурликда ботади ва илдиз системасини унча шикастла-майди, марказий юмшатгич эса 55–60 см чуқурликка ботади.\nАгар иш 55 см чуқурликда уч из бўйлаб юмшатадиган МПВ машинаси билан бажариладиган бўлса, бу ҳолда қатор ора-латиб юмшатиш керак.Бундай юмшатишда тупроқнинг сув-ҳаво режими нор-малашиб, илдиз тизими яхши ўсади. Натижада ҳосилдорлик 35–40 % ошади.\nЛалми токзорларда тупроқ баҳорда чуқур юмшатилади, кейин ўсиш даври давомида 18–20 см чуқурликда юмшатиб турилади. Ток парвариши давомида 18–20 см чуқурликда\nюмшатиб турилади. Ток парвариши МПВ, НЮ–18, УОМ–50, пневматик ток очкичлар билан бажарилади.\nМПВ, НЮ–18 машиналари билан суғориш эгатлари очи-лади, қатор оралари культивация қилинади ва ёппасига юм-шатилади.\nМПВ машинасига ўрнатиладиган НЮ–18 мосламаси ёрда-мида токлар чала очилади ва қаторлардаги ток туплари атро-фидаги тупроқга ишлов берилади. Т–54В, МТЗ–80 ёки МТЗ–82 тракторларига ўрнатиладиган пневматик ток очгичлар билан ток тўла очилади.


23 минг 400 гектар янги токзорлар барпо қилинади\nМамлакатимизда экиш учун тавсия этилган қишлоқ хўжалик экинлари давлат реестрида 45 та узум нави мавжуд. Тизимга ихтисослашган илмий-тадқиқот муассасалари томонидан маҳаллий шароитга мос, ҳосилдор маҳсулот етиштириш имконини берувчи “Ризамат”, “Кишмиш сўғдиёна”, “Гўзал қора” ва “Тарнау” каби кўплаб хўраки-кишмишбоп, шунингдек, “Мускат Узбекистанский”, “Тошкент” ва “Рангдор” сингари техник узум навлари яратилди. Айни пайтда ҳудудларда мазкур узум навлари соҳибкорларимиз томонидан парваришланмоқда.\nШунингдек, маҳаллий навлардан ташқари Франция, Италия, Германия, Грузия ва бошқа давлатлардан интродукция қилинган сифатли вино, вино материаллар ҳамда шампан винолари тайёрлаш имконини берувчи узум навлари ҳам экилмоқда. Жумладан, 2018 йилда қарийб 2 минг гектар ер майдонида саноатбоп узум навли токзорлар барпо этилди. Тизим корхоналарига сифатли узум хом ашёсини етказиб бериш, экспортга тайёр “Ўзбек бренди” остида виночилик маҳсулотларини олиб чиқишни йўлга қўйиш мақсадида 2019-2021 йилларда 23 минг 400 гектар майдонда янги токзорлар барпо қилиш режалаштирилган.\nТокзорлардан юқори ҳосил олишда замонавий технологиялардан фойдаланишга алоҳида эътибор қаратилади. Агентлик хузуридаги жамғарма маблағлари ҳисобидан 35 гектардан кам бўлмаган майдонларда янги узумзор барпо қилган шахсларга артезан қудуқлари қазиш, насос станцияларни ўрнатиш учун 120 миллион сўм, томчилатиб суғориш тизимини жорий қилган хўжаликларга ҳар гектарига 8 миллион сўмдан субсидия ажратилади. Бундан ташқари, ток кўчатларини харид қилиш учун эса паст фоизли узоқ муддатли кредитлар ажратиш йўлга қўйилмоқда. Мазкур майдонларга ҳосилдор кўчатларни етказиб берувчи давлат ва хусусий шериклик асосида агрокомплекслар ҳам ташкил этилади.\nТокзорларни томчилаб суғориш технологиясини автоматлаштиришда mitech.uz билан хамкорлиг қилинг. Биз билан осон ва сифатли махсулот яратинг.


Норвегияда дунёдаги энг катта маълумотлар маркази қурилади\n17:38 / 23.08.2017\nЗамонавий маълумотлар марказлари кўп энергия талаб қилади, жуда кўп маълумотларни сақлайди, мураккаб ҳисоб-китобларни амалга оширади ва албатта, тизимларнинг барқарор ишлашини таъминлаш учун жуда кучли музлатиш тизимини талаб қилади. Шу жиҳатдан олиб қараганда ҳисоблаш машиналарининг совуқ ўлкаларда ўрнатилиши мантиқан тўғри. Норвегияда дунёдаги энг катта маълумотлар марказини қуришни режалаштираётган Kolos компанияси ҳам айнан шунга асосланди. Hi-News шу ҳақида хабар берди.\nНорвегиянинг совуқ иқлими жуда самарали энергия тизимини яратишга имкон беради, маҳаллий қайта тикланувчи энергия манбалари эса энергия билан таъминлаш муаммосини ечишга ёрдам беради. Kolos компанияси вакилларининг маълум қилишича, маълумотлар марказининг фаолияти учун зарур энергиянинг барчаси шамол ва яқин орада жойлашган дарёлардаги гидроэлектростанциялар ёрдамида олинади. Мутахассисларнинг ҳисоб-китобларига кўра, иншоотга бир ойда 1000 мегавиттга яқин энергия керак бўлади, лекин маҳаллий совуқ иқлим бу кўрсаткични 60 фоизга камайтириш имконини беради.\nKolos компанияси дизайнерлари Норвегиянинг HDR фирмасининг архитекторлари билан ҳамкорликда бўлғуси иншоот лойиҳасини ишлаб чиқишди. Яқин вақт ичида бино, инфратузилманинг барча элементлари, ёрдамчи иншоотлар лойиҳалари тасдиқланади ва қурилиш ишлари бошланади.\nНорвегия маълумотлар маркази


Абдуқаюм Йўлдош. Ҳаёт энди бошланади (ҳикоя) | www.ziyouz.uz\nБош саҳифа Ўзбек насри онлайн антологиясиАбдуқаюм Йўлдош (1962)Абдуқаюм Йўлдош. Ҳаёт энди бошланади (ҳикоя)\nШу сабабли бўлса керак, Тошкентбойнинг математика дафтари синфдошлар орасида талаш эди кўпчилик ундан биринчи бўлиб уй ишини кўчириб олишга шошарди. Бу фандан ойда бир марта ўтказиладиган назорат ишлари чоғи-ку, Тошкентбой бечоранинг ёнидаги, орқа-олдидаги парталарга ўтиришин истовчилар чунонам кўпайиб кетардики… Она томондан қариндошчилигимиз борлиги боис бунақа пайтлари мен хешлигимизни пеш қилган ҳолда дафтаримни биринчи бўлиб тутиб тураверардим. Тошкентбойга эса кимнинг мисолини ечиб беришнинг сира аҳамияти йўқдай эди: фақат математик амал бажаришга мўлжалланган машинадай, дафтар устига энгашиб олганча ёзаверарди, ёзаверарди.\nТез орада мактабни ҳам битирдик. Ҳаммаси ўтди: илк муҳаббат ҳам, илк учрашувлар ҳам, қизларга пинҳона мактуб ёзишлар ҳам, кечалари ўпкадан дудлар чиқиб “оҳ”лаб чиқишлар ҳам…\nҲаёт шу экан-да…\nЖўрамиз оилада тўнғич фарзанд эди. Мол-ҳолга қараш, дала ишлари билан бўлиб кўпда бизнинг ўтиришларимизга ҳам келолмасди. Ҳолбуки, жўрамиз шу ёшида ошқозон хасталигига чалиниб улгурган эди. Кучли овқат ея олмас, кўпинча ошқозонини чангаллаб ўтириб қолар, тез чарчар, озгина ишлаши билан терга кўмиларди. Бир-икки марта дўхтирга боришни маслаҳат берган бўлдик, у ҳам кўнгандай бўлди, аммо, ўзбекчилик, “эртага” деган ваъданинг охири кўринмайди, вақт эса етишмайди…\nМактабни битиришимиз муносабати билан ўтказилган кечада ҳам ош сузилган маҳал Тошкентбойга сўз берилди. Ўз одатига содиқ қолган жўрамиз гапни бу сафар ҳам калта қилди. Фақат… негадир Тошкентбой ҳаммага соғлиқ-саломатлик тилаш билангина кифояланмади, балки:\nҚани, олдик, деди алланечук кўтаринки оҳангда. Ҳаёт энди бошланади…\nТўғриси, шахсан ўзимга бу қадаҳ сўзи сал эришроқ туюлди. Йўқ, гап жумланинг жимжимадорлигида эмасди. Зингил солиб қарасам, бир нечта синфдош ўғил болалар ҳам энсалари қотиб лаб буриб туришибди. Бу бежиз эмасди-да. Илк муҳаббат аталмиш ҳис-туйғулар гирдобида ўралашиб, ўзимиз кўнгил қўйган қизнинг қўлига тасодифан қўлимиз тегса еттинчи қават осмонда сайр этиб, маст-аласт одамдай энтикиб-ҳаприқиб юрган кезларимиз эди. Назаримизда, мактаб тугаши билан ҳаёт ҳам тугайдигандай эди. Ахир, энди ҳамма ҳар томонга тарқалиб кетади… Шу боис чекка-чеккага ўтиб, кўз ёши тўкиб олаётган биродарларимиз қанча эди… Ўн йил бирга ўқиган синрфдошар билан ажралишнинг ўзи бўладими…\nҲатто, тўғрисини айтай, биронтамиз ундан “Танканг” борми?” деб сўраб ҳам ўтирмадик. Зеро, шунча билими бор бола ўқишга ўз-ўзидан, ўз кучи билан кириб кетадигандай эди. Бунинг устига Келдиёр аканинг аҳволи ҳаммамизга маълум, боласи учун уч-тўрт мингни санаб берадиган ҳоли йўқ…\nМен Тошкентбойнинг ўқишга киролмаганини айтсам унчалик ажабланмассиз. Аммо, бизни ҳайратда қолдиргани шу бўлдики, жўрамиз математика фанидан ёзма имтиҳонда “3” олибди.\nБунга эса сира ишониб бўлмасди…\nАммо ишонмаганда қаерга борардик…\nСен бу ерда мойга ботиб юравермай, иложини топиб подкурсга кириб ол. Калланг бўлса бор…\nБундай кийим-бошда Тошкентни эгаллаб бўлмайди, жўра…\nЎттиз кун тилидан заҳар томадиган, ҳар икки гапнинг бирида “Институтдан учириб юбораман!” деб дўқ-пўписа қиладиган бир ўқитувчи раҳбарлигида эшшакдай ишлагач, аввал уч кун ёмғир остида қолдик, кейин ёмғир қорга айланди.\nУнгача… жавоб бериб қолишмасмикин…\nРеспублика тўлмагунча студентларга жавоб берилмайди… Телевизорда сводкани кузатиб туринг. Кунига бир яримдан бераяпмиз, ажаб эмас яна ўн кунлардан кейин планни бажариб қўйсак…\nҲамишагидай, хаста ошқозони панд берибди. Комбайнда пахта тераётган экан. Рулни бураман деб зўриққан шекилли. Ахир баҳайбат машинани бошқаришнинг ўзи бўладими… Бунинг устига у пайтлар бутифос деган бало бор эди. Жўрам бўлса даладан бери келмайди. Самолётда бир йилда неча марта дори сепилса, ҳар сафар дори далада байроқ ушлаб турган…\nТўғри, деди Тошкентбой гапимни маъқуллаб бош ирғаркан. Сўнг мутлақо хотиржам тарзда қўшиб қўйди: Ҳаёт энди бошланади…\nЭнг муҳими, яхшилаб тузалиб ол… Қолгани бир гап бўлар…\nҚор тинди, эриб ҳам кетди. Ҳаммаёқ билч-билч лой. Кун совуқ. Бундай шароитда шийпондаги болаларнинг қай аҳволга тушганини ўйлаб эзиламан. Қайтиб боришга эса юрагим дов бермайди. Бормасликнинг ҳам иложи йўқ. Ахир, ўқишдан ҳайдаб юборишлари мумкин…\nЁдингизда бордир, ўша пайтлари аскарлар Афғонистонга юборилаётганди… Шундан қўрқдими, шўрлик…\nҚудратли “военком”нинг айтгани-айтган, дегани-деган пайтлар…\nБир соат ичида тана сўйилди, қайдандир пайдо бўлиб қолган беминнат ҳашарчилар ёрдамида иккита уйга жой қилинди, сандиқда ётган майиз-парвардалар дастурхонларга сочилди, Марям хола қўшни аёллар билан тандир-тандир патир ёпишга киришиб кетишди. Ким дўконга чопган, насияга икки яшик ароқ олиб келган…\nШифохонадан сўнг озиб-тўзиб кетган, дармонсиз Тошкентбойнинг ўзига катта лас чопонга ўралиб олганча меҳмонхонанинг тўрида ўтирар, кекса-ёш маслаҳатчиларнинг армияда ўзини қандай тутиши кераклиги, “старик”лар билан қандай олишиш лозимлиги хусусидаги бош-кети йўқ, айни пайтда бири-биридан ваҳимали маслаҳатларини одатига кўра бош силкиб-бош силкиб эшитарди.\nТошкентбой менга… аланечук хурсанд бўлиб қаради ва:\nАрмия… яхши, деди. Сўнг мамнуният билан қўшиб қўйди: Ҳаёт энди бошланади…\nКелдиёр ака ўкраб йиғлаб юборди, Марям опа изилллаб эрига жўр бўлди…\nМашина муюлишдан қайрилиб, кўздан йўқолгандан сўнггина ўзига келган Келдиёр ака яна ўкраб йиғлаб юборди, Марям хола яна изиллади…\nКамбағалнинг боласи-да, камбағалнинг боласи, деди. Бўлмаса кеча балнисадан келган болага армияда нима бор? Бировнинг ўрнига кетган бу, бировнинг ўрнига… Бирон амалдор Тоғабоевнинг оғзини мойлаган-да, боласини олиб қолган… Ўрнига бир бечорани юборган бу уйинг куйгур…\nНима, ўқишга бориш ниятинг йўқми? Ҳозир ҳам подкурс кеч эмас, армиядан кейин индамай олишади…\nСаккизта ука… Бари ейман-ичаман деган пайти… Мен ўқишга кетиб қолсам, ким уларни боқади?\nМатематика… шаҳар… дея чайналдим мен.\nМатематика қочиб кетмас… Кейин… ҳамма шаҳарга кетаверса, подани ким боқади?\nЙўқ, деди жўрам кийиб олган резина этигига ишора қилиб. Отамнинг ўрнига бригадир бўлдим… Ўзинг айгандай, амалдорман… Ростини айтсам, яхши иш. Бунинг устига…\n… Ҳаёт энди бошланаётган бўлса…\nТўғри, ҳаёт энди бошланади…\nМарям хола туриб олибди: “Тезроқ уйга бир ёрдамчи олмасак, бир ўзим шунча болани ҳеч эплай олмай қолдим…” Келинни ҳам онанинг ўзи топибди. Қариндошининг қизи экан. Оёқ-қўли чаққонгина, уй ишларида сочи супурги, қўли косов эмиш.\nУйланиш яхши, деди. Мана кўрасан, ҳақиқий ҳаёт энди бошланади…\nЧин гапим, мен шундай бўлишини жуда-жуда истадим…\nАммо ҳаёт деганлари бешафқат экан…\nТошкентбой жўрам ўтган ўн йилдан ортиқроқ вақт мобайнида жуда қаттиқ ишлади. У етти ука-синглисини уйли-жойли қилди, ҳаммасининг тўйини бировникидан кам қилмай ўтказди. Эшитишимча, ҳар сафар, бирон укаси ёки синглисининг тўйини йтказгач, жуда хурсанд аҳволда: “Қутулдим. Худога шукр. Ҳаёт энди бошланади”, дер экан.\nАммо кўпи билан бир ҳафтадан кейин навбатдаги тўй ташвиши хонадонга аста кириб келавераркан…\nБалки адашаётгандирман, аммо Тошкентбой кўз ўнгимда адо бўлиб бораётгандай эди. Иш, иш ва яна иш… Жўрамнинг билгани шу эди гўё. Учта фарзандли бўлди. Аммо қачон изласам жўрам далада бўларди. Ёз-ку, тушунарли, аммо қишда ҳам уни даладан топиш аниқ эди.\nМен аниқ билардим, бу йиллар мобайнида Тошкентбой бирон марта бўлсин шифохонада ётмади, курортларга, санаторияларга бормади. Зеро, бунга унинг вақти ҳам йўқ эди. У ишларди, тинмай ишларди…\nФермерлик ҳаракати пайдо бўла бошлагач, тендер ўтказилибдию, жўрамнинг ерига даъвогарлик қилаётган амалдорнинг жияни “Мен олий маълумотлиман” деб фалон балл олибди, “Менинг шахсий тракторим бор” деб яна фалон балл олибди, “Машнам бор” деб яна балл олибди, хуллас, Тошкентбойга кўра кўпроқ балл йиғибди-да, тендер комиссияси қарорига кўра ерни олибди-қўйибди.\nБир бурдагина булиб қолибди-ку, шўрлик…\nЯхши… деб қутулади.\nСени… безовта қилгим келмади… деди.\nТонг саҳарда ишга кетасан, жўра, ярим оқшомда қайтасан. Ёз демайсан, қиш демайсан, қачон қарасанг иш, иш, иш… Бунақа ҳаётнинг… бунақа ҳаётнинг оналарини палон қилсанг арзийди… Қўй ўша ерни, сен ҳам бундай одамга ўхшаб дам ол, ҳордиқ чиқар, болаларингни шаҳарга олиб бор, айлантир… Балки ўша ерни сендан олиб қўйишгани яхши ҳам бўлгандир бир томондан… Балки ҳаётинг энди бошланар…\nЙўқ, ёмон бўлди… Бола-чақани шунинг орқасидан боқиб турибидим…\nЛекин қандай боқаётгандинг? Яшашдан мақсад бола-чақа учун ўлиб-тирилиб бир бурда нон топиш, холосми? Ўзинг қачон одамга ўхшаб яшайсан… Ахир умр ўтиб бораяпти. Дунёга бир марта келасан…\nЖўрам гапларимни индамай эшитди. Фақат бир марта, мен гап орасида: “Керак бўлса ерингни қайтариб олиб беришим мумкин” деган маҳалим менга ялт этиб қараб қўйди.\nКасаллик ўтиб кетган экан, деди ҳамдардлик оҳангида. Лекин ниманидир кутаяпти бечора…\nБеморнинг оппоқ болиши тагида қандайдир китобнинг бир чети кўриниб қолгандай бўлди. Секин эгилиб, китобни олдим. Бу математика бўйича дарслик эди…\nШунда… шунда жўрам Тошкентбойнинг аввалига оғир сўлиш олганини, сўнг кўзлари чақнаб кетганини, қувончданми, кўкраги кўтарилиб туша бошлаганини кўрдиму, “Шўрлик интизор бўлиб кутган янгилик балки шудир”, деган тусмолли ўйга бордим.\nҲаёт… ҳаёт энди бошланади… шивирлади Тошкентбой…\nБу унинг охирги сўзлари эди…\nШу сўзлар билан бир инсоннинг умр шами сўнди…\n← Аввалги Аввалги Абдуқаюм Йўлдош. Ёлғон ва ҳақиқат (ҳикоя)\nКейинги → Кейинги: Зулфия Қуролбой қизи. Ёзсиз йил (ҳикоя)


11 февраль куни Ўзбекистонда қандай об-ҳаво кутилмоқда? » Ўзбекистон янгиликлари – Zamin.uz\n11 февраль куни Ўзбекистонда қандай об-ҳаво кутилмоқда?\n10 февраль 2020, 13:45\nТошкент шаҳрида ҳаво ўзгариб туради, вақти-вақти билан бироз ёмғир ёғади. Шамол ғарбдан 7-12 м/с тезликда эсади. Ҳарорат кечаси 1-3 даража, кундузи 7-9 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража совуқ, кундузи 2 даража совуқ - 3 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража, кундузи 3-8 даража илиқ бўлади.\nТошкент, Жиззах, Сирдарё ва Самарқанд вилоятларида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 0-5 даража илиқ, баъзи жойларда 2 даража совуққача, кундузи 5-10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 2-7 даража, кундузи 5-10 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик бўлади, баъзи жойларда кучли бўлиши мумкин. Баъзи жойларга туман тушиши мумкин. Қор кўчиши хавфи бор. Шамол ғарбдан 7-12 м/с тезликда эсади. Ҳарорат кечаси 3-8 даража совуқ, кундузи 3 даража совуқ - 2 даража илиқ бўлади.\nЯнгиликлар » Ўзбекистон » 11 февраль куни Ўзбекистонда қандай об-ҳаво кутилмоқда?\n15:50 12 январь куни Ўзбекистонда қандай об-ҳаво кутиляпти?\n14:45 4 январь куни Ўзбекистонда қандай об-ҳаво кутиляпти?


ИЖТИМОИЙ ХИЗМАТЛАР СИФАТИ ОШАДИМИ? - Ўзбекистон овози газетаси\nМамлакатимизда кексалар, жисмоний имконияти чекланганларга эътибор кўрсатиш, уларни қўллаб-қувватлаш муҳим масалага айланган. Бу айниқса, ижтимоий муҳофазани янада кучайтириш, ногиронларни моддий ва маънавий қўллаб-қувватлаш жараёнларида ўзининг ҳаётий ифодасини топмоқда. Жамиятда инсонийлик ва ҳамжиҳатлик муҳити мустаҳкамланишида бу борадаги ташаббуслар долзарб аҳамият касб этади.\nЎзбекистон ХДП фракциясининг навбатдаги йиғилишида «Кексалар, ногиронлар ва аҳолининг бошқа ижтимоий ҳожатманд қатламларига ижтимоий хизматлар тўғрисида»ги қонун лойиҳаси кўриб чиқилди.\nТаъкидландики, қонун лойиҳаси кексалар, ногиронлар ва бошқа ижтимоий ёрдамга эҳтиёжманд қатламларга хизмат кўрсатиш соҳасидаги муносабатларни ягона тизимга солиш мақсадида ишлаб чиқилди. Бу эса кучли ижтимоий сиёсат тарафдори бўлган Ўзбекистон Халқ демократик партияси дастурий мақсадлари билан ҳамоҳангдир. Маълумки, партиямиз Дастурида аҳолининг ижтимоий ҳимояга муҳтож қатламини қўллаб-қувватлаш, уларнинг турмуш шароитларини яхшилаш масалаларига алоҳида эътибор берилган.\n— Аввало, республикамизда аҳолининг қўллаб-қувватлашга эҳтиёжманд қатламларига ижтимоий хизматлар кўрсатишнинг комплекс тизими яратилганини таъкидлашимиз лозим, — дейди Олий Мажлис Қонунчилик палатаси депутати, Ўзбекистон ХДП фракцияси аъзоси Собитхон Турғунов. — Ҳозирги вақтда ушбу тизим «Васийлик ва ҳомийлик тўғрисида»ги, «Фуқароларнинг ўзини ўзи бошқариш органлари тўғрисида»ги, «Ўзбекистон Республикасида ногиронларни ижтимоий ҳимоя қилиш тўғрисида»ги, «Ижтимоий шериклик тўғрисида»ги, «Аҳолини иш билан таъминлаш тўғрисида»ги, «Фуқаролар соғлиғини сақлаш тўғрисида»ги қонунлар ва бошқа меъёрий ҳужжатлар билан тартибга солинган. Лекин уларнинг умумий таҳлили ижтимоий хизматлар тўғрисида алоҳида қонун яратиш зарурлигини кўрсатмоқда.\nШунинг учун «Кексалар, ногиронлар ва аҳолининг бошқа ижтимоий ҳожатманд қатламларига ижтимоий хизматлар тўғрисида»ги қонун лойиҳасида ижтимоий ҳимояга эҳтиёжманд аҳоли тоифалари, уларни аниқлаш мезонлари ва бошқа бир қатор масалалар аниқ ифодаланяпти. Давлат бюджетидан ажратиладиган маблағларнинг мақсадли сарфланиши, бу жараёнда ижтимоий адолат тамойилларига қатъий амал қилиниши жуда долзарб масаладир. Умуман олганда, ҳужжат лойиҳасидаги меъёрлар мамлакатимизда амалга оширилаётган кучли ижтимоий сиёсат бардавомлиги ва унинг самарадорлигини таъминлашга хизмат қилади, деб ўйлаймиз. Шулардан келиб чиққан ҳолда фракциямиз вакиллари ушбу қонун лойиҳасини қўллаб-қувватлаш ҳақида якдил фикр билдиришди.\nЎзбекистон ХДП фракцияси аъзолари мазкур қонуннинг қабул қилиниши амалдаги ижтимоий хизматларни такомиллаштириш ва янгиларини шакллантиришга асос бўлишини таъкидлашди.


02 Ìàðò 2017 21:01 3327\nФутбол бўйича Ўзбекистон XXVI миллий чемпионати олий лига ўйинлари cтарти олдидан “Навбаҳор” клубининг янги мавсумдаги тақдимот маросими ўтказилди.\nНаманган шаҳридаги “Марказий” ўйингоҳ мажлислар залида бўлиб ўтган тадбирда “Навбаҳор” жамоаси мутасаддилари, мураббийлар, футболчилар, мухлислар ва оммавий ахборот воситалари вакиллари иштирок этдилар.\nВилоят ҳокими, Олий Мажлис Сенати аъзоси, вилоят футбол федерацияси раҳбари Хайрулло Бозоров миллионлар ўйини ихлосмандларини баҳор фаслининг қўшалоқ аёмлари билан қизғин табриклади. “Навбаҳор”ни Ўзбекистон миллий чемпионати бошлангандан буён олий лигада ҳар йили мунтазам қатнашиб келаётган учта жамоадан бири эканини эътироф этиб, жамоа аъзолари олдида турган масъулиятли вазифалар хусусида фикр юритди. Хусусан, клубга яратиб берилаётган шарт-шароитлар ва имкониятлардан келиб чиқиб, мураббий ва футболчиларга “Навбаҳор”нинг аввалги шон-шуҳратини тиклаш лозимлигини таъкидлади.\nАйтиш жоизки, “элита”даги мавқеини сақлаб қолган “Навбаҳор”чилар янги мавсумга Илҳом Мўминжонов мураббийлигида муносиб тараддуд кўрдилар. Жамоага хорижий легионерлар ва бир қатор тажрибали футболчилар жалб этилиб, совринли ўринлар учун кураш олиб борадиган кучли таркиб шакллантирилди. Рақобат муҳитини кучайтириш мақсадида “Лочинлар” сафига Неманья Йованович (“Қизилқум”), Дарко Станоевич (“Пови Пазар”, Сербия), Ойбек Қиличев (“Перак”, Малайзия), Мансур Саидов, Жаҳонгир Меҳмонов (“Нефтчи”), Темур Толипов (“Пахтакор”), Асилбек Омонов (“Бухоро”) сингари моҳир ўйинчилар таклиф қилинди. Шунингдек, клубда мамлакатимизнинг тажрибали мутахассисларидан бири Владимир Андреев катта мураббий, “сеҳрли таёқча” номи билан машҳур бўлган яқин ўтмишнинг таниқли собиқ ҳужумчиси, тўрақўрғонлик Анвар Солиев спорт директори сифатида фаолият юритишади.\nТақдимотда мавсумлар оралиғида жамоага келиб қўшилган, жамоа шарафини ҳимоя қиладиган 18 нафар футболчига “Навбаҳор” либослари тантанали тарзда топширилди. Мураббийлар штаби таркибни танлашда ҳар бир чизиқда муносиб тўп сурадиган номзодларни танлашга алоҳида эътибор қаратишди.\nМаросимда севимли жамоамиз бош мураббийси Илҳом Мўминожонов, жамоа сардори Дилшод Жабборов сўзга чиқиб, футболнинг оммавийлигини ошириш, “Навбаҳор”ни қўллаб-қувватлашга яқиндан ғамхўрлик қилинаётгани учун давлатимиз раҳбарияти, вилоят ҳокимлигига миннатдорчилик билдирдилар. Янги мавсумда бир тану бир жон жамоа бўлиб, чиройли ва мазмунли ўйин намойиш этиш, билдирилган ишончни оқлаш ва шу орқали мухлисларга кушкайфият улашишга ваъда берилди.\nТақдимот маросимида Наманган шаҳар ҳокими, “Навбаҳор” клуби раҳбари Баҳодир Бекхўжаев иштирок этди.\nМаълумот ўрнида, “Навбаҳор” 2017 йилги мавсумнинг биринчи учрашувини бугун (3 март, шанба) ўз майдонида Тошкентнинг “Обод” клубига қарши ўтказади. Барча футбол шайдоларини “Навбаҳор”ни қўллаб-қувватлашга чорлаймиз!


08 декабр 2021, Тошкент вақти: 17:12\nҚудуқсой маҳалласига қурилган ўнлаб иссиқхонадан шу қолган, холос.\nСурхондарё вилоят, Бандихон туман, Қудуқсой маҳалласига қурилган ўнлаб иссиқхона бузиб олиб кетилди.\nҚудуқсойликларнинг айтишларича, президент ташрифи учун қурилган иссиқхоналар Шавкат Мирзиёев Сурхондарё вилоятига 1-2 июнь кунлари қилган сафари чоғида Бандихон туманига ўтмаганидан сўнг бузилган.\nАввал сув олиб келинмай қурилган бу иссиқхоналарга аҳоли ҳеч нарса эка олмаган ва президент вилоятга келиб-кетганидан сўнг, қурувчи фирмалар бузиб олиб кетган.\nТуман ҳокими Ўткир Чориев бу иссиқхоналар кўзбўямачилик учун қурилганини инкор қилар экан, айни пайтда ўша жойга сув чиқариш ва иссиқхоналарни қайтадан барпо этиш учун ҳаракат олиб борилаётганини айтди.\nЯнги ташкил этилган Бандихон туманининг Қудуқсой маҳалласида қарийб икки гектар ерга эрта баҳорда қурилган иссиқхоналар президентнинг Сурхондарё вилоятига 1-2 июнь кунлари қилган сафаридан сўнг, қурувчи ташкилотлар томонидан бузиб олиб кетилди.\nҚудуқсойликларнинг Озодликка юборган шикоятида айтилишича, аҳоли иш билан таъминланаётганига мисол сифатида қурилган ва президентнинг ўзи ташкил этган туманга келиб қолиши эҳтимоли борлиги учун қурилган бу иссиқхоналар кўзбўямачилик мақсадида, аввал сув олиб келинмасдан бунёд этилган:\nПрезидент ташрифи учун хўжакурсинга қурилган иссиқхоналар кимга керак.\n“Туманимизга президентнинг эҳтимолий ташрифи кутилиб, ишсиз камбағал оилалар учун туну кун меҳнат қилиниб анчагина иссиқхоналар қурилган эди. Лекин президент Бандихонга келмаганидан сўнг иссиқхоналар бузилиб, олиб кетилди. Бу жойда фақат биргина авария ҳолатидаги иссиқхона қолди. Президент ташрифи учун хўжакурсинга қурилган иссиқхоналар кимга керак. Туман ҳокимлиги халқни ва президентни шу усул билан алдамасдан, қурилган тайёр ўнлаб иссиқхонани бузмасдан, камбағал ишсиз оилаларга бўлиб берса яхши ва савобли бўлмасдими?”\nИсми сир қолишини сўраган қудуқсойликлардан бирининг Озодликка айтишича, аввал сув чиқармасдан чўл ҳудудда иссиқхона қилиш, ҳожатхонасиз уй қуриш демакдир:\nПрезидент келгунча иссиқхоналар қаққайиб ётди, кейин қурувчи ташкилотлар яна бузиб олиб кетишди.\n“Ҳокимимиз халқни ўйлаб қурган бўлса, нега аввал бунча гектар жойни халқ қандай суғоради, сувни қаердан олади, деб ўйламади. Сув канали биздан бир ярим километр узоқликда. У ерда битта насос бор, фермер пахтасига ўша ердан сув олади ва ўзига аранг етказади. Баҳорда қурилиш бошланганда биз жуда хурсанд бўлган эдик. Аҳолига ҳам кредит олинглар, 10-15 сотихдан бўлиб берамиз, дейишди. Лекин одамлар ҳам гўл эмас, кредитни олиб қўйиб, кейин сувсиз қолиб, емаган сомсаси учун пул тўлашни хоҳламади ва одамлар бундан бош тортди. Президент келгунча иссиқхоналар қаққайиб ётди, кейин қурувчи ташкилотлар яна бузиб олиб кетишди”.\nБошқа бир қудуқсойликнинг айтишича, ҳозир у ерда битта бузилиб ётган иссиқхона қолган:\nҚишлоғимиздаги эркакларнинг 80 фоизи ишсиз, йигитларимиз ҳар жойда устачилик қилиб кун кўради.\n“Иссиқхонага яқин жойда Эшон бова деган одамнинг уйи бор. Битта ўша водовоз билан сув ташиб деҳқончилик қилди. Лекин мошина билан сув ташиб етказиш қийин, уловидан тушови қимматга тушади. Қишлоғимиздаги эркакларнинг 80 фоизи ишсиз, йигитларимиз ҳар жойда устачилик қилиб кун кўради. Агар шу иссиқхоналарга сув етказилиб берганда эди, ҳақиқатан ҳам анча одам ишли бўлиб қолар эди. Энди уни нима учун қуришдию, нима учун бузиб олиб кетишди? Бу саволга фақат ҳоким жавоб бериши мумкин?”\nОзодлик ҳам қудуқсойликнинг айнан шу саволини Бандихон тумани ҳокими Ўткир Чориевга берди. Ҳоким иссиқхоналар аҳолини ишли қилиш учун қурилганини айтар экан, аммо сув масаласини ҳал қилишга иқтисодий имконият етмай қолганини таъкидлади:\nБир ҳафтанинг ичида сув масаласи ҳал бўлади!”\n“Бу иссиқхона насоси ва трубасига 600 миллион сўмлик маблағ талаб этиларди, ҳозир шу ҳал бўлди, плюс ўша ердаги аҳоли ҳам сув билан таъминланади. Иссиқхоналарни қурган таъминотчилар ўзлари бузиб олиб кетишди, чунки талабгорлар бўлмади. Сув масаласи ҳал бўлса талабгорлар бор. У ерда 30 гектар майдонга иссиқхоналар қурилади. Президент ташрифи учун қурилиб, кейин бузиб олиб кетилди, деган иддаоларда умуман асос йўқ. Бир ҳафтанинг ичида сув масаласи ҳал бўлади”.\n2010 йил 24 декабрда ҳукумат қарори билан Сурхондарё вилоятининг Бандихон тумани тугатилиб, унинг ҳудуди Қизириқ туманига бирлаштирилганди.\nПрезидент топшириғи билан 2020 йилнинг 31 январида «Сурхондарё вилояти таркибида ташкил этилган Бандихон тумани ҳокимлигининг ташкилий масалалари ҳамда 2020—2022 йилларда туманни комплекс ижтимоий-иқтисодий ривожлантириш чора-тадбирлари тўғрисида»ги Ҳукумат қарори қабул қилинди ва янги туман расман ташкил этилган эди.